Fat White Family : Champagne Holocaust - Republic Radio\nΛίγες είναι οι φορές που δεν ξέρεις από που να αρχίσεις με μια μπάντα. Ειδικά όταν σου έχει βιδωθεί στο κεφάλι η εικόνα και ο ήχος της και δεν ξεκολλάς με τίποτα. Οι περιπτώσεις όμως που θα κολλήσεις είναι μετρημένες. Mια από αυτές συμβαίνει όταν μάταια προσπαθείς να καταλάβεις αν όντως πρόκειται για μια παρέα τρελών ή απλώς για θεατρίνους που προσποιούνται προς χάρην εντυπωσιασμού και οπτικής κατανάλωσης. Πέρασαν σχεδόν εννέα μήνες μέχρι να αποφασίσω να γράψω ένα άρθρο για αυτούς. Δεν δείλιαζα, δεν το σκεφτόμουν διπλά ή τριπλά. Απλώς προσπαθούσα να σχηματίσω στο μυαλό μου μια αρχή και ένα τέλος για το τι εκπρoσωπεί η κολεκτίβα των Fat White Family. Η αλήθεια είναι πως όλο αυτό το διάστημα άκουσα και ξαναάκουσα το πρώτο τους άλμπουμ που είναι διαμάντι. Άλλοτε πηγαίνει προς τη ψυχεδέλεια, άλλοτε προς την pop, άλλοτε προς τα blues και μερικές φορές θέλει να τα σπάσει όλα.\nΟ frontman του συγκροτήματος δίνει συνεντεύξεις φορώντας μια ρόμπα γεμάτη λεκέδες ενώ παραδέχεται δημοσίως πως είναι γεμάτος τσιμπούρια τελευταία. Ο κιθαρίστας τους κυκλοφορεί χωρίς το ένα από τα δύο μπροστινά του δόντια αλλά δεν πειράζει, είναι όμορφος και έτσι. Στις live εμφανίσεις τους, μερικές φορές προσέχεις περισσότερο τις ζαρτιέρες και τα πρόστυχα καλσόν του Lias Saoudi παρά τη μουσική. Καμιά φορά, μια φρεσκοκομμένη γουρουνοκεφαλή περιφέρεται στη σκηνή από το ένα χέρι στο άλλο για να πιάσουν κουβέντα μαζί της ένας-ένας με τη σειρά δαγκώνοντας ακόμα και τη γλώσσα της. Το κοινό τους φυσικά, μια από τα ίδια. Γυμνοί, μεθυσμένοι, ιδρωμένοι απο τη μανία για χορό και χάσιμο του νου. Για τα video clip τους ας μη συζητήσουμε λεπτομερώς, δεν χρειάζεται να γίνουμε ανατριχιαστικοί και εμετικοί. Θα το νιώσετε άλλωστε και μόνοι σας. Φοβάστε την τρέλα ; Τις σοκαριστικές εικόνες στο stage ; Τη σχιζοφρένεια, τα σπρωξίματα, τον ιδρώτα της μπάντας επάνω σας ; Περάστε έξω παρακαλώ. Στην Pub των Fat Whites, έτσι γίνεται παιχνίδι. Η εικόνα τους είναι πολλές φορές υπέρ του δέοντoς αηδιαστική και προκλητική. Δε θα τους δείς ποτέ όμως να προσποιούνται, είναι αυτό που βλέπεις, βρώμικοι, γεμάτοι σεξουαλικά υπονοούμενα, ερειστικοί σε ότι κάνουν και σε στιγμές τρομακτικοί.\nΒλέποντας τη συμπεριφορά τους γενικά προς τον τύπο και την απέχθεια προς μια καθώς πρέπει δημόσια εικόνα, θέλεις κυριολεκτικά να τους χαστουκίσεις για την αλητεία τους, για το πόσο κωλόπαιδα δείχνουν να είναι. ΤοChampagne Holocaustόμως είναι ένα μείγμα ταξικού πολέμου, σουρεαλισμού, υμνεί το αυτόματο σεξ και το σεξ σε αυτοκίνητα, προτρέπει σε πλήρη γενικευμένη εξέγερση και παρά την αμετανόητη βρωμιά του, μας γυρνά στο παλιομοδίτικο αλλά τόσο λατρεμένο “επιτυχία από στόμα σε στόμα”. Γιατί και εμείς έτσι μάθαμε για εκείνους και το χαώδες διαταραγμένο post punk που γράφουν. Έξι στην κυριολεξία 20χρονα (και κάτι) φρικιά που έχουν βαλθεί να ταράξουν τα ήρεμα rock μουσικά νερά της Βρετανίας με τον πιο ανορθόδοξο τρόπο. Ζούν μέσα στην pub μιας κακόφημης περιοχής του Λονδίνου, βοηθώντας άστεγους που πολλές φορές κοιμούνται μαζί τους και γράφουν μουσικάρες. Αυτό είναι που μας ενδιαφέρει φυσικά περισσότερο απο όλα, η μουσική.\nΤο πιο παράξενο αλλά και ζήτημα διερεύνησης είναι το πως αυτό το άλμπουμ ταυτόχρονα με την ονορθόδοξη καταγωγή του και τη βδελυγμία που κουβαλά, μπορεί να είναι τόσο ραδιοφωνικό, τόσο ελκυστικό. Κομμάτια όπως τοBomb Disneylandκαι τοWho Shot Lee Oswald, συνυπάρχουν με κομματάρες όπως ταCream Of The Youngκαι τοAuto Neutronπου όχι απλά ταιριάζουν στον ραδιοφωνικό αέρα αλλά είναι τουλάχιστον εθιστικά και must για τους λάτρεις του είδους. Κι’όμως, παρότι η εικόνα και οι κινήσεις τους δείχνουν το αντίθετο, διαβάζοντας τις συνεντεύξεις τους θα καταλάβεις πως οι στιχουργικές αναλύσεις τους βασίζονται σε φιλοσοφημένα γεγονότα μέσα στο μυαλό τους. Από όποια ιδεολογία κι’αν αυτός προέρχεται, περνούν έναν ξεκάθαρο πολιτικό λόγο όπως για παράδειγμα στοBomb Disneyland. Ακόμη και όταν βγήκαν με μπλουζάκια που έγραφαν “The Bitch is Dead” για να γιορτάσουν τον θάνατο της Thatcher, στο πρώτο τους LP γίνεται σαφές πως δεν είναι απλοί αναρχικοί και αμφισβητίες αλλά γράφουν μουσική με πνεύμα, ένταση και χαρακτήρα. Φυσικά και ξέρουν πως παρά το παράλογο έως και ενοχλητικό χιούμορ τους, τη γελοιότητα κάποιες φορές των στίχων, το κοινό θα τους πάρει πολύ σοβαρά. Γιατί τέχνη δεν είναι αυτό που περιμένεις, τέχνη είναι αυτό που σε περιμένει, αυτό που σου έχουν ετοιμάσει μερικά “άρρωστα” μυαλά όπως οι Fat Whites, ένα υπέροχο λαμπρό χάος !\nΜπαίνοντας βαθύτερα στα στρώματα του δίσκου, ακούμε τραγούδια όπως ταWild American PrairieκαιHeaven on Earthπου μοιάζουν να δίνουν μια ανέλπιστη σοβαρότητα, ύφος και στάμπα στοChampagne Holocaust. Θυμίζουν τόσο πολύ Velvet Underground αυτές οι ξεκούρδιστες ηλεκτρικές κιθάρες, που σε κάνουν να δείς με άλλο μάτι συνολικά το LP.Auto Neutron, ίσως το πιο αγαπημένο για τον ραδιοφωνικό αέρα του Republic 100.3. Θολή διαστημική ατμόσφαιρα, synth που συνοδεύουν μια blues πομπή που οδηγεί στις ψαλμωδίες και έπειτα στην ηλεκτρικά παραμορφωμένη φωνή του Lias που άλλοτε τραγουδά και άλλοτε σχεδόν ψυθιρίζει. Για τελείωμα, ουρλιαχτά από το βάθος και μια κιθάρα που θάβει τα πάντα σε ένα ψυχεδελικό ξέσπασμα.Who Shot Lee Oswald? Εδώ η μπάντα με μόνο μουσικό όργανο ένα μπάντζο, αποδεικνύει για ακόμα μια φορά πως η παράνοια δεν κρύβει μέσα της απώλεια νου, κρύβει ιδιάζουσα ευφυΐα. Σε μια φαντασιακή ολική ανατροπή της ιστορίας, αναρωτιούνται ποιός σκότωσε τον Lee Oswald, τον δολοφόνο δηλαδή όπως αποδείχθηκε του John F. Kennedy το 1963.Cream of The Young; Σκέψου λίγο βρώμικα και θα καταλάβεις που το πηγαίνουν. Αν και έχει υποστεί στουντιακή ηλεκτρονική επεξεργασία, είναι το soundtrack για ένα πορνό που ποτέ σου δε φαντάστηκες και ποτέ δεν θα ήθελες να είχες δεί. Η παραγωγή του άλμπουμ δεν είναι καθόλου φθηνή, έτσι επιλέγουν να ακούγεται. Αυτός είναι ο ήχος της καταστροφής όπως εκείνοι τον έχουν στο μυαλό τους, όπως θα πρέπει τελικά να ηχεί κάθε πραγματικά ανεξάρτητη μπάντα. Το συγκρότημα συνεχίζει να γράφει μουσική και η τελευταία του δουλειά είναι τοTouch the Leather. Κυκλοφόρησε τον Μάρτιο σε 7ιντσο single και συνοδεύεται και πάλι από ένα προκλητικό βίντεο που επιμένει στο γυμνό ενώ ο τραγουδιστής Saoudi καπνίζοντας κάνει πως δεν ξέρει καν τι συμβαίνει πίσω απο τη πλάτη του. Αν είσαι άνω των 18 ετών, θα καταλάβεις τι εννοούμε.\nΗ Βρετανία δε θα σταματήσει ποτέ να είναι μια αστείρευτη πηγή καινούργιας συναρπαστικής μουσικής. Δεν είναι το εργοστάσιο, είναι το εργαστήριο μελετών του μουσικού μέλλοντος του πλανήτη Γη. Οι Fat White Family γράφουν στα υπόγεια garage μουσική και την παραδίδουν στις δισκογραφικές όπως αυτοί τη ξέρουν και όχι όπως εκείνες θα την επιθυμούσαν. Γνωρίστε τους Λονδρέζους σήμερα, μπορεί σε λίγο καιρό (δυστυχώς για όλους μας) να αυτοκαταστραφούν. Σαν τα λουλούδια που ανθίζουν το βράδυ και το πρωί έχουν μαραθεί κι’αν είσαι τυχερός θα τα’χεις δεί..


Philips Table Lamp Geometry LED White - Λαμπες γραφειου (PER.770267)\nΑρχική > Είδη γραφείου > Φωτιστικά > PHILIPS TABLE LAMP GEOMETRY LED WHITE\nPHILIPS TABLE LAMP GEOMETRY LED WHITE\nΑφήστε την κομψή λάμπα γραφείου LED Geometry να είναι ο αγαπημένος σας σύντροφος ανάγνωσης. Συνδέστε αυτό το αποσπώμενο φωτιστικό γραφείου σε τροφοδοσία USB και απολαύστε τον άφθονο φωτισμό του.\n- Το φως μπορεί να έχει διαφορετικές θερμοκρασίες χρώματος, που αναφέρονται σε μονάδες που ονομάζονται Kelvin (K). Οι λαμπτήρες με χαμηλή τιμή Kelvin παράγουν ένα πιο ζεστό φως, ενώ εκείνοι με υψηλότερη τιμή Kelvin παράγουν ένα δροσερό, πιο ενεργητικό φως. Αυτή η λυχνία Philips προσφέρει δροσερό λευκό φως που σας κρατά σε ενέργεια.\n- Με το κουμπί διακριτικά ενσωματωμένο στη λάμπα, μπορείτε εύκολα να ανάψετε και να σβήσετε το φως.\n- Μπορείτε να περιστρέψετε την κεφαλή της διάταξης φωτισμού της Philips στην επιθυμητή κατεύθυνση και να φέρετε το φως όπου χρειάζεται.\n- Τα συμπαγή, αρθρωτά στοιχεία είναι διαθέσιμα σε λεπτά και είναι εύκολα στη μεταφορά και εγκατάσταση.\nΙσχύς λαμπτήρα: 1.5 W.\nΜέγιστη ισχύς λαμπτήρα: 2.6 W.\nΔιαστάσεις (ΜxΠxΥ): 253x379x396 mm.\nπολυ καλο φωτιστικο, και κατασκευη, στα 9.99\nΑπό χρήστη ΑΓΓΕΛΙΟΥΔΑΚΗΣ ΕΜΜΑΝΟΥΗΛ - Βαθμολογία 10 στις 15-02-2020\nείναι μια πολύ καλή κατασκευή με σύγχρονο σχεδιασμό,δυνατό φως.Σε τιμή προσφοράς 10ευρω\nΚατασκευαστής 4SMARTS CRYPTO ESPERANZA HANSA PHILIPS PLATINET QUANT\nPHILIPS TABLE LAMP GEOMETRY LED WHITE (PER.770267)\n• Ισχύς λαμπτήρα: 1.5 W.\n• Μέγιστη ισχύς λαμπτήρα: 2.6 W.\n• Διαστάσεις (ΜxΠxΥ): 253x379x396 mm.\nΑπό χρήστη ΑΓΓΕΛΙΟΥΔΑΚΗΣ ΕΜΜΑΝΟΥΗΛ - Βαθμολογία 10 - 15-02-2020\nPHILIPS TABLE LAMP GEOMETRY LED WHITE PER.770267 PER.770267 PHILIPS PHILIPS ΛΑΜΠΕΣ ΓΡΑΦΕΙΟΥ Κατηγορία: ΛΑΜΠΕΣ ΓΡΑΦΕΙΟΥ •PHILIPS στην κατηγορία ΛΑΜΠΕΣ ΓΡΑΦΕΙΟΥ Αφήστε την κομψή λάμπα γραφείου LED Geometry να είναι ο αγαπημένος σας σύντροφος ανάγνωσης. Συνδέστε αυτό το αποσπώμενο φωτιστικό γραφείου σε τροφοδοσία USB και απολαύστε τον άφθονο φωτισμό του.Χαρακτηριστικά:- Το φως μπορεί να έχει διαφορετικές θερμοκρασίες χρώματος, που αναφέρονται σε μονάδες που ονομάζονται Kelvin (K). Οι λαμπτήρες με χαμηλή τιμή Kelvin παράγουν ένα πιο ζεστό φως, ενώ εκείνοι με υψηλότερη τιμή Kelvin παράγουν ένα δροσερό, πιο ενεργητικό φως. Αυτή η λυχνία Philips προσφέρει δροσερό λευκό φως που σας κρατά σε ενέργεια.- Με το κουμπί διακριτικά ενσωματωμένο στη λάμπα, μπορείτε εύκολα να ανάψετε και να σβήσετε το φως.- Μπορείτε να περιστρέψετε την κεφαλή της διάταξης φωτισμού της Philips στην επιθυμητή κατεύθυνση και να φέρετε το φως όπου χρειάζεται.- Τα συμπαγή, αρθρωτά στοιχεία είναι διαθέσιμα σε λεπτά και είναι εύκολα στη μεταφορά και εγκατάσταση.• Φωτεινότητα: 180 lm.• Χρώμα φωτός: Ψυχρό λευκό.• Αριθμός λαμπτήρων: 1.• Ισχύς λαμπτήρα: 1.5 W.• Μέγιστη ισχύς λαμπτήρα: 2.6 W.• IP: IP20.• Διαστάσεις (ΜxΠxΥ): 253x379x396 mm.• Βάρος: 293 g.• Χρώμα: Λευκό.• Εγγύηση: 2 χρόνια. DOA 7 ημερών PHILIPS TABLE LAMP GEOMETRY LED WHITE


Η Ευρωπαϊκή Ένωση παροτρύνει τους πολίτες να εντάξουν το πρωινό γεύμα\nΗ σημασία της διατροφής είναι ένα θέμα πολυσυζητημένο που μας απασχολεί όλους\nΗ πληροφόρηση που λαμβάνουμε καθημερινά καθώς και οι συνεχείς συστάσεις για το «σωστό» διαιτολόγιο που καλύπτει τις ανάγκες του οργανισμού μας, προάγοντας όχι μόνο τη σωματική υγεία αλλά και την ψυχική μας ευεξία είναι πολύ μεγάλη. Όμως, από ό,τι φαίνεται δεν έχουμε καταφέρει τελικά να κατανοήσουμε ορισμένες βασικές αρχές που πρέπει να ακολουθούμε όπως είναι αυτή της υιοθέτησης της υγιεινής συνήθειας του πρωινού γεύματος.\nΣύμφωνα με την Ευρωπαϊκή Ένωση το 61% των Ευρωπαίων δεν καταναλώνουν πρωινό τουλάχιστον μία φορά την εβδομάδα\nΓεγονός που αποδεικνύει ότι είναι αρκετοί αυτοί που δεν γνωρίζουν τα οφέλη που αποφέρει στον ανθρώπινο οργανισμό. Μέσα σε ένα αρκετά μεγάλο χρονικό διάστημα, η Ευρωπαϊκή Ένωση διεξήγαγε έρευνες για μια σειρά από θέματα διατροφής-τρόπου ζωής, υγείας, όπως η παχυσαρκία και οι καρδιαγγειακές παθήσεις, καθώς και για τη σχέση που μπορούν να έχουν με τη διατροφή και συγκεκριμένα με το πρωινό γεύμα.\nΣτο πλαίσιο αυτό η Ευρωπαϊκή Ένωση θέλοντας να επιστήσει την προσοχή όλων στη σημασία του πρωινού γεύματος δημιούργησε τη νέα καμπάνια “BREAKFAST IS BEST” στην οποία ένας από τους κύριους υποστηρικτές είναι τα Δημητριακά Ολικής Αλέσεως της NESTLÉ. Κύριος στόχος αυτής της καμπάνιας είναι να ενημερώσει και να παροτρύνει όλους τους καταναλωτές να εντάξουν το πρωινό στην καθημερινότητά τους καθώς αποτελεί το πιο σημαντικό γεύμα της ημέρας δεδομένου ότι ανεφοδιάζει τον ανθρώπινο οργανισμό με ενέργεια και θρεπτικά συστατικά, τα οποία είναι περιορισμένα όταν ξυπνάμε.\nΤο πρωινό πρέπει να καλύπτει τουλάχιστον το 25% των καθημερινών μας αναγκών σε ενέργεια και θρεπτικές ουσίες\nΤα οφέλη του πρωινού γεύματος είναι πολλαπλά και αξιοσέβαστα. Το σωματικό λίπος μειώνεται σταδιακά, όταν η συχνότητα κατανάλωσης πρωινού γεύματος αυξάνεται ενώ βοηθά στη μείωση της πείνας που νιώθει κάποιος όσο η μέρα προχωρά, κι έτσι αποφεύγουμε την απρόσεκτη επιλογή τροφίμων και την υπερκατανάλωση λίπους. Κατά τη διάρκεια του ύπνου, το σώμα μας καταναλώνει τα τελευταία αποθέματα ενέργειας που έχουμε, γι' αυτό όταν ξυπνάμε πρέπει να εφοδιαζόμαστε ξανά. Ένα σωστό πρωινό θα μας δώσει την ενέργεια που χρειαζόμαστε για να αντεπεξέλθουμε στις καθημερινές μας δραστηριότητες ενώ θα μας χαρίσει λιγότερη αίσθηση κούρασης και καλύτερη ψυχική διάθεση.\nΤι πρέπει να περιλαμβάνει ένα πλήρες γεύμα;\nΈνα πλήρες και θρεπτικό πρωινό γεύμα θα πρέπει να περιλαμβάνει υδατάνθρακες (δημητριακά ολικής αλέσεως, φρούτα), πρωτεΐνες (αυγό, άπαχη γαλοπούλα/ζαμπόν) και λιπαρά (μαργαρίνη). Ως ένα πρωινό γεύμα, με λίγες θερμίδες, πλήρες και θρεπτικό, τα δημητριακά ολικής αλέσεως είναι μια πολύ καλή επιλογή για τους καταναλωτές που επιθυμούν ένα υγιεινό πρωινό για αυτούς και τα παιδιά τους. Έχει αποδειχθεί με μελέτες ότι τα δημητριακά ολικής αλέσεως πρωινού βοηθούν στη μείωση των κρουσμάτων της παχυσαρκίας ενώ παρέχουν στον οργανισμό σίδηρο, ασβέστιο και βιταμίνη Β.\nΜελέτες έχουν επίσης δείξει ότι οι άνθρωποι που τρώνε δημητριακά πρωινού έχουν πιο υγιές σωματικό βάρος και χαμηλότερο δείκτη μάζας σώματος από εκείνους που τα παραλείπουν ή επιλέγουν άλλες τροφές από τα δημητριακά. Συγκεκριμένες μελέτες που αφορούν στα παιδιά δείχνουν ότι εκείνα που επιλέγουν να τρώνε συχνά δημητριακά ολικής αλέσεως είναι λιγότερο πιθανό να είναι παχύσαρκα από αυτά που δεν τρώνε συχνά, αφού καταναλώνουν λιγότερο λίπος και λαμβάνουν περισσότερα θρεπτικά συστατικά συμπεριλαμβανομένων των φυτικών ινών, των βιταμινών, και των ιχνοστοιχείων.\nΤο πρωινό παραμένει το πιο σημαντικό γεύμα της ημέρας\nΓι’ αυτό παρότι όλοι ζούμε σε γρήγορους ρυθμούς, καλό είναι να φροντίζουμε τον εαυτό μας με την καλύτερη και πιο υγιεινή συνήθεια, δηλαδή αυτή του πρωινού γεύματος. Και τα δημητριακά ολικής αλέσεως ως τροφή για πρωινό είναι μία από τις καλύτερες λύσεις, διότι είναι πολύτιμα στη διατροφή μας και αυτό το καταδεικνύει το γεγονός ότι βρίσκονται στη βάση της διατροφικής πυραμίδας.\nΠώς θα γίνει η καλύτερη απορρόφηση σιδήρου; Συστάσεις Διατροφής\n1 Τροποποίηση διατροφικής συμπεριφοράς\n3 Μήπως "παρατρώτε" στα πάρτι;\n4 Φάτε υγιεινά και στις διακοπές των Χριστουγέννων


Κυριακή της Σταυροπροσκυνήσεως στην Τριπολιτσά - ΕΚΚΛΗΣΙΑ ONLINE\nΚυριακή, 04 Απριλίου 2021 23:34\nΑρχική » ΝΕΑ » Κυριακή της Σταυροπροσκυνήσεως στην Τριπολιτσά\nΤην Κυριακή της Σταυροπροσκυνήσεως, στο κέντρο των ιερών Ναών μας προβάλλεται ο Τίμιος και Ζωοποιός Σταυρός του Κυρίου μας Ιησού Χριστού. Η σημερινή Κυριακή βρίσκεται στη μέση της Αγίας και Μεγάλης Τεσσαρακοστής, στη μέση του πνευματικού αυτού αγώνα.\nΕδώ και τρεις εβδομάδες διανύουμε μία από τις πνευματικότερες περιόδους της λειτουργικής μας ζωής και, συγκεκριμένα, της περίοδο της Αγίας και Μεγάλης Τεσσαρακοστής. Πρόκειται, όπως όλοι γνωρίζουμε, για την κατεξοχήν ιερή περίοδο του έτους, η οποία περιλαμβάνει έξι συνολικά εβδομάδες νηστείας και μια σειρά από ιδιαίτερες Ακολουθίες, που τελούνται μόνο κατά την περίοδο αυτή.\nΗ Εκκλησία, με τον συνδυασμό όλων αυτών των Ακολουθιών, στοχεύει στην πνευματική μας προετοιμασία για τη Μεγάλη Εβδομάδα και το Άγιο Πάσχα, «την εορτή των εορτών». Επιθυμεί, ανακαινισμένοι, να βιώσουμε τα Πάθη του Χριστού, τα σωτήρια για όλη την ανθρωπότητα γεγονότα της Σταυρώσεως και της Αναστάσεως του Θεανθρώπου, αντλώντας έτσι την απαραίτητη δύναμη για να ανταπεξέλθουμε στις δυσκολίες των καιρών.\nΠριν από είκοσι αιώνες ο σταυρός ήταν όργανο ατιμωτικής τιμωρίας και φρικτού θανάτου. Οι Ρωμαίοι καταδίκαζαν στην ποινή της σταυρώσεως τους εγκληματίες. Από τότε, που πάνω στον Σταυρό σταυρώθηκε και πέθανε για τη σωτηρία του κόσμου ο Κύριός μας Ιησούς Χριστός, το όργανο αυτό της τιμωρίας έγινε όργανο σωτηρίας: «Ου γαρ έτι καταδίκης εστι τιμωρία, αλλά τρόπαιον εδείχθη ημίν σωτηρίας». το σύμβολο της θυσίας Του και το σύμβολο του Χριστιανισμού, που για μας τους χριστιανούς είναι σημάδι σωτηρίας και χάριτος.\nΟ Σταυρός του Χριστού είναι το καύχημα της Εκκλησίας μας και το αήττητο όπλο κατά των δυνάμεων του κακού. Πάνω σε αυτόν συντρίφτηκε το κράτος του διαβόλου και εκμηδενίστηκε η δύναμή του. Από αυτόν πήγασε η απολύτρωση και η αθανασία στο ανθρώπινο γένος. Το εκκλησιαστικό τυπικό ορίζει σήμερα ότι μετά από τη Δοξολογία, στο τέλος της Ακολουθίας του Όρθρου, ο Σταυρός να μεταφέρεται υπό του Ιερέως με πομπή, συνοδευόμενη από μικρά παιδάκια, που κρατούν λαμπάδες και εξαπτέρυγα, στο κέντρο του Ναού, όπου εκεί τελείται η τελετή της Σταυροπροσκυνήσεως.\nΟι εκκλησιαζόμενοι ασπάζονται τον τίμιο Σταυρό και λαμβάνουν από τα χέρια του Ιερέως ευλογία από άνθη και δεντρολίβανο. Ο τίμιος Σταυρός παραμένει στο κέντρο του ιερού Ναού όλη την υπόλοιπη εβδομάδα, όπου στο τέλος κάθε Ακολουθίας γίνεται προσκύνησή του.\nΜας καλεί η Εκκλησία μας να τον προσκυνήσουμε, ώστε να αναθαρρήσουμε και να συνεχίσουμε με ακόμη περισσότερη ένταση, κουράγιο και δύναμη τον πνευματικό μας αγώνα.\nΔ’ Κατανυκτικός Εσπερινός στην ΎδραΚαλό Παράδεισο ΗΡΩΑ παπα- Σαράντη: Η ψυχή μου κλαίει! Φτωχότερη η Εκκλησία σήμερα


Ξεδιπλώνοντας τις δυνατότητες του παιδιού μου | Κέντρο Μελέτης και Δημιουργικής Απασχόλησης Πετρούπολη\nΕπαναλήψεις – Διαγωνίσματα\nΑμάντα Μαλούχου, Σύμβουλος Επαγγελματικής Ανάπτυξης και Σταδιοδρομία\nΗ ανακάλυψη, η ανάπτυξη και η εξέλιξη των δυνατοτήτων κάθε παιδιού αποτελούν πολύτιμη κληρονομία για την πορεία του ως ενήλικα.\nΗ συμβολή των γονιών σε αυτή την προσπάθεια είναι καθοριστικής σημασίας και υλοποιείται με πολλές και διαφορετικές ενέργειες.\nΣτόχος του άρθρου είναι να παρουσιάσει σημαντικά στάδια της διαδικασίας αυτής ξεκινώντας από την ανακάλυψη των ταλέντων και καταλήγοντας στην δημιουργία δεξιοτήτων απαραιτήτων για την ενήλικη ζωή.\nΠώς μπορώ να ανακαλύψω τα ταλέντα του παιδιού μου\nΚάθε άνθρωπος γεννιέται με μια σειρά από ταλέντα, κάποια από τα οποία μπορεί να μην ανακαλύψει ποτέ εξαιτίας της έλλειψης των κατάλληλων ευκαιριών ανάδειξης τους.\nΜε τον όρο ταλέντο αναφέρομαι στον φυσικό τρόπο με τον όποιο κάποιος αισθάνεται, σκέπτεται η φέρεται.\nΌταν ένα παιδί κάνει κάτι πολύ καλά (πχ παίζει πιάνο ή σχεδιάζει τοπία) με ιδιαίτερη ευκολία, ενώ για άλλα παιδιά το ίδιο πράγμα απαιτεί προσπάθεια, κούραση και αντιμετωπίζεται ως κάτι δύσκολο, τότε μπορούμε να πούμε ότι το παιδί έχει ταλέντο σε αυτό το «κάτι». Υπάρχουν πολλές μορφές ταλέντου, όπως το ταλέντο στη μαθηματική σκέψη, στην αφήγηση, στα αθλήματα, στην κατανόηση ανθρώπινων συναισθημάτων, στην παροχή βοήθειας σε τρίτους, στην πώληση, στην δημιουργία αντικειμένων με τα χέρια κλπ.\nΗ προσεκτική παρατήρηση του παιδιού, αποτελεί εξαιρετικό σύμμαχο στην προσπάθεια ανακάλυψης των ταλέντων του. Συμφώνα με έρευνα που έλαβε χώρα στη Νέα Ζηλανδία και παρακολούθησε 1.000 παιδία στην εξέλιξη τους από την ηλικία των 3 έως και την ηλικία των 26 ετών, οι ρίζες της προσωπικότητας είναι ορατές σε πολύ νεαρή ηλικία. Συγκεκριμένα παρατηρήθηκαν αξιοσημείωτες ομοιότητες της προσωπικότητας στην ηλικία των 3 με αυτή της ηλικίας των 26 ετών. Στην ίδια έρευνα επισημαίνεται ότι αυτό που είναι πιθανό να αλλάξει λιγότερο στη διάρκεια του χρόνου είναι τα ταλέντα!\nΞεκινώντας λοιπόν από πολύ νωρίς στη ζωή του παιδιού, οι γονείς μπορούν να αναλάβουν τον ρόλο του «κυνηγού ταλέντου» παρατηρώντας προσεκτικά τα εξής :\nΑσχολίες και παιχνίδια τα οποία προτιμά και επαναλαμβάνει\nΔεξιότητες που αναπτύσσει πολύ γρήγορα\nΕίδη γνώσεων που το ενδιαφέρουν ιδιαίτερα, που αντιλαμβάνεται γρήγορα, που μαθαίνει εύκολα\nΕνασχόληση που του δίνει χαρά\nΤι του αρέσει να διαβάζει σε οποιαδήποτε μορφή (περιοδικά, βιβλία, διαδίκτυο)\nΤι του αρέσει να συζητά, τι είναι σημαντικό για αυτό στον κόσμο\nΤι είναι αυτό με το οποίο όταν καταπιάνεται χάνει την αίσθηση του χρόνου, δεν κουράζεται, δεν πεινά..\nΣε πολλές περιπτώσεις τα ταλέντα δεν είναι εύκολα ορατά ή επειδή δεν έχουν υπάρξει οι κατάλληλες συνθήκες, δεν έχουν εμφανιστεί. Η έκθεση του παιδιού σε νέες εμπειρίες, οι καινούργιες προσλαμβάνουσες και οι ευκαιρίες για πειραματισμό, μπορούν να αποτελέσουν ένα εξαιρετικό πλαίσιο για την ανακάλυψη νέων ενδιαφερόντων και ταλέντων.\nΕνδεικτικά ευκαιρίες για ανάδειξη ταλέντων μπορούμε να δημιουργήσουμε για τα παιδιά μέσα από :\nΜη οργανωμένο και μη δομημένο παιχνίδι\nΕπισκέψεις σε μουσεία, εκθέσεις, βιβλιοθήκες\nΣυμμετοχή σε εξωσχολικές δραστηριότητες\nΚατασκηνωτικές εμπειρίες που εστιάζουν στον πειραματισμό, στην έρευνα, στον αθλητισμό και σε οποιεσδήποτε γνωστικό αντικείμενο μπορεί να ενδιαφέρει το παιδί\nΣυζητήσεις γύρω από το οικογενειακό τραπέζι για σημαντικές προσωπικότητες, η για θέματα κοινωνικού, οικονομικού και πολιτικού ενδιαφέροντος\nΟι παραπάνω δραστηριότητες μπορούν να προσφέρουν παράλληλα στα παιδιά νέες γνώσεις και δεξιότητες, ευκαιρίες για επίτευξη και ενίσχυση της αυτοαντίληψης και της αυτοπεποίθησης τους.\nΠώς μετατρέπεται το ταλέντο σε δυνατότητα/ισχυρό χαρακτηριστικό;\nΜε τον όρο δυνατότητες αναφέρομαι στα ισχυρά χαρακτηριστικά ενός ατόμου που επηρεάζουν θετικά την αποτελεσματικότητα, την απόδοση και την επιτυχία του. Η μετάλλαξη του ταλέντου σε δυνατότητα πραγματοποιείται μέσα από την επένδυση χρόνου, προσπάθειας και εξάσκησης, καθώς επίσης μέσα από την ανάπτυξη γνώσης και δεξιοτήτων με επίκεντρο το ταλέντο. Η επένδυση αυτή λειτουργεί ως πολλαπλασιαστής του ταλέντου, είναι σαν τον αέρα που μετατρέπει την σπίθα σε φωτιά. Είτε το ταλέντο βρίσκεται στις ξένες γλώσσες είτε στη ρίψη σφαίρας είτε στη συγγραφή ιστοριών, απαιτείται πολλή και σοβαρή δουλειά, για να εξελιχτεί σε ισχυρό χαρακτηριστικό για το παιδί.\nΟ ρόλος των γονιών στο στάδιο αυτό είναι σημαντικός, καθώς καλούνται να στηρίξουν το παιδί προσφέροντας τον προσωπικό τους χρόνο, την ενθάρρυνση και την αναγνώριση που χρειάζεται, το ενδιαφέρον και την οικονομική κάλυψη εξόδων.\nΕμπόδιο σε αυτή τη διαδικασία κάποιες φορές αποτελεί η δυσκολία των γονιών να αποδεχτούν ότι τα παιδιά τους δεν έχουν τα ίδια ταλέντα με εκείνους η απλά δεν έχουν τα ταλέντα που οι ίδιοι θεωρούν σημαντικά.\nΕπενδύοντας στα ταλέντα των παιδιών εκφράζουμε την αγάπη και την αποδοχή μας για αυτά και τα βοηθάμε να ανοίξουν τον δρόμο τους προς την επίτευξη, την ισορροπία και τη χαρά.\nΤι άλλο μπορώ να κάνω, για να ενισχύσω τις δυνατότητες του παιδιού μου;\nΌσο ευλογημένο και αν είναι ένα παιδί από άποψη ταλέντων και δυνατοτήτων, η πορεία του προς την ενηλικίωση προϋποθέτει την ενδυνάμωση του με βασικές δεξιότητες ζωής. Με τον όρο δεξιότητες ζωής αναφέρομαι παραδείγματος χάριν στη διαχείριση της αποτυχίας, τη λήψη αποφάσεων, τη λύση προβλημάτων, την αποτελεσματική επικοινωνία, το σθένος, τη συνεργασία.\nΗ απουσία αυτών των δεξιοτήτων λειτουργεί περιοριστικά στην ανάπτυξη και εξέλιξη του ατόμου και εμποδίζει τη μεγίστη έκφραση των δυνατοτήτων του.\nΤα τελευταία χρόνια γίνεται διεθνώς ιδιαίτερη αναφορά από ψυχολόγους και παιδαγωγούς στο κόστος της υπερπροστατευτικής ανατροφής. Συγκεκριμένα, αναφέρονται στη συχνή ανάληψη κάθε δυνατής πρωτοβουλίας από την πλευρά των γονιών, ώστε τα παιδιά να μην εκτίθενται σε λάθη και αποτυχίες, να μη βιώνουν τις συνέπειες της αμέλειας τους και να βρίσκουν «τα πάντα έτοιμα», για να εστιάζουν αναπόσπαστα στη σχολική επίτευξη. Ο ρόλος του γονιού ως «προσωπικού γραμματέα» των παιδιών εμπεριέχει συνεχείς μεταφορές ακόμα και για πολύ μικρές αποστάσεις, συνεχείς υπενθυμίσεις, πρόληψη λαθών, συνεχή και υπερβολικό έπαινο, διαχείριση προπονητών και δασκάλων σε περιπτώσεις διενέξεις τους με το παιδί κ.τ.λ.\nΚατά τους ειδικούς η προσέγγιση αυτή από τους γονείς , περιορίζει την ανάπτυξη του δυναμικού των παιδιών. Συγκεκριμένα, η προσέγγιση αυτή στερεί τα παιδιά από το να κατακτήσουν στη σωστή ηλικία δεξιότητες απαραίτητες για την επιτυχή διαχείριση της ζωής και της σταδιοδρομίας τους στο μέλλον. Για παράδειγμα:\n– Αν δε δοκιμάσουν και δεν αποτύχουν ξανά και ξανά μέχρι να τα καταφέρουν, πώς θα αναπτύξουν αντοχή στα δύσκολα και ρεαλιστική εικόνα της προσπάθειας που απαιτείται για την επιτυχία;\n– Αν δε διαχειριστούν δύσκολες ανθρώπινες επαφές και δεν εκτεθούν στη διαπραγμάτευση, πώς θα αναπτύξουν τις διαπροσωπικές τους δεξιότητες;\n– Αν δεν εκτεθούν στο να κάνουν λάθη, δεν πειραματιστούν, δεν αποτύχουν, πώς θα αναπτύξουν τη δημιουργικότητά τους, την πρωτοτυπία τους και πώς θα μάθουν αντιμετωπίζουν την αποτυχία;\n– Αν τα υπερεπαινούμε, δίνοντας εύκολα τα μπράβο μας, πώς θα αποκτήσουν ρεαλιστική άποψη για το πόσο αγώνα και σκληρή δουλειά απαιτεί η επίτευξη των στόχων;\nΣτην κατάκτηση των δεξιοτήτων ζωής μπορούν να συμβάλουν οι παρακάτω ενέργειες:\nΔίνουμε ελευθερία δράσης μέσα σε συγκεκριμένα όρια.\nΑποφεύγουμε να κάνουμε για το παιδί αυτά που μπορεί να κάνει μόνο του.\nΖητάμε από το παιδί να συμμετέχει στις καθημερινές ευθύνες του σπιτιού.\nΑξιοποιούμε ευκαιρίες εθελοντισμού.\nΠροτρέπουμε το παιδί να αποκτήσει εμπειρίες μέσα από περιορισμένη καλοκαιρινή εργασία (για τα μεγαλύτερα παιδιά).\nΠοιος μπορεί να με στηρίξει σε αυτή τη σημαντική προσπάθεια;\nΣτην προσπάθεια ανάπτυξης των δυνατοτήτων του παιδιού οι γονείς δεν είναι μόνοι τους. Με την κατάλληλη ενημέρωση, συνεργασία και τον απαραίτητο συντονισμό στο έργο αυτό μπορούν να συμβάλουν ουσιαστικά οι νηπιαγωγοί, οι δάσκαλοι, οι καθηγητές, οι προπονητές, οι φροντιστές και βεβαίως το ίδιο το σχολείο.\nΣημαντική μπορεί επίσης να είναι η συμβολή της ευρύτερης οικογενείας, καθώς συχνά το παιδί έχει ιδιαίτερη σχέση ή τρέφει ιδιαίτερο σεβασμό για κάποια από τα μέλη της. Τέλος, η επιλογή ενός μέντορα μπορεί να βοηθήσει στην κατανόηση των ταλέντων, στην παρότρυνση για συμμετοχή σε νέες δραστηριότητες και στην κατάκτηση σημαντικών δεξιοτήτων.\nΚάθε παιδί είναι προικισμένο με ταλέντα. Από μικρή ηλικία, μέσω της έκθεσης του παιδιού σε αναπτυξιακές εμπειρίες και της προσεκτικής παρατήρησής του, οι γονείς μπορούν να ανακαλύψουν τα ταλέντα του. Για να εξελιχτούν τα ταλέντα σε δυνατότητες απαιτείται σοβαρή προσπάθεια και ενασχόληση. Η απόκτηση δεξιοτήτων ζωής ενισχύει την καλύτερη αξιοποίηση των δυνατοτήτων του παιδιού και απελευθερώνει το δυναμικό του.\nΚορονοϊός: 10 προτάσεις για να περάσετε δημιουργικά τον χρόνο σας στο σπίτι με τα παιδιά σας\nΈνας ζεστός και προσιτός χώρος μελέτης για παιδιά του Δημοτικού σχολείου. Με σωστές βάσεις χωρίς κενά και συνέπεια απέναντι στο παιδί και το γονιό.\n211 415 8835\n6972 512 722\nΚεφαλληνίας 108 και Βορείου Ηπείρου, Πετρούπολη


Τραυματίστηκε στο κεφάλι 20χρονος δικυκλιστής σε τροχαίο στο Αγρίνιο » Global News\nGlobal News » Ειδήσεις » Τραυματίστηκε στο κεφάλι 20χρονος δικυκλιστής σε τροχαίο στο Αγρίνιο\nTροχαίο ατύχημα κατά το οποίο σημειώθηκε τραυματισμός δικυκλιστή σημειώθηκε χθες βράδυ στο Αγρίνιο. Ειδικότερα, το τροχαίο ατύχημα συνέβη γύρω στις 22.45 το βράδυ στην οδό Γούναρη , περιοχή παλαιού Αγίου... Χριστοφόρου κοντά στο 6ο Λύκειο Αγρινίου. Του ανταποκριτή μας από το agriniopress.gr στο Αγρίνιο Σκούτερ στο οποίο επέβαιναν δύο άτομα εξετράπη της πορείας του, χτύπησε σε κράσπεδο και κατέληξε στο οδόστρωμα. Τραυματίστηκε σοβαρά στο κεφάλι ο 20χρονος οδηγός του δικύκλου που μεταφέρθηκε στο Νοσοκομείο Αγρινίου με το ΕΚΑΒ ενώ ο συνεπιβάτης δεν τραυματίστηκε, μεταφέρθηκε ωστόσο για προληπτικούς κυρίως λόγους. Επί τόπου έσπευσε και η Τροχαία Αγρινίου η οποία ερευνά τα αίτια του τροχαίου.Via: Ειδήσεις Related: "Τραυματίστηκε στο κεφάλι 20χρονος δικυκλιστής σε τροχαίο στο Αγρίνιο" ↓


Άνεμος Αντίστασης: Αθλιότητα Καμμένου. Ταυτίζει Βαρουφάκη με Σόιμπλε και ΓΑΠ\nΑθλιότητα Καμμένου. Ταυτίζει Βαρουφάκη με Σόιμπλε και ΓΑΠ\nΣχόλιο Α.Α.: Με τον Γιάννη Βαρουφάκη διαφωνούμε για την εμμονή του στο ευρώ, και την θεώρηση ότι ρήξεις με το ευρω-ιερατείο ισούνται με απομονωτισμό...Παρόλα αυτά, του αναγνωρίζουμε ότι το καλοκαίρι του 2015 αρνήθηκε να εφαρμόσει και ψηφίσει Μνημόνιο, σε αντίθεση με τους νενέκους Τσίπρα-Καμμένο που δεν δίστασαν να το ψηφίσουν.\nΝέο κύκλο αντιπαράθεσης πυροδότησαν οι δηλώσεις του Πάνου Καμμένου ο οποίος χαρακτήρισε «συμμορία» τους Βαρουφάκη-Παπανδρέου-Σόιμπλε με υπαινιγμούς για κερδοσκοπία.\n«Υπήρξε παρέμβαση του Προέδρου Ομπάμα με τον Πρωθυπουργό και του Προέδρου Ολάντ εν συνεχεία και έτσι προχώρησε η ανατροπή του σχεδίου Σόιμπλε. Ο Βαρουφάκης δεν μπορώ να πω ότι το έκανε αυτό γιατί ήταν μέλος μίας συμμορίας». Οπως είπε ο Πάνος Καμμένος «ο Τόμσεν και ο Σόιμπλε ήταν μία ομάδα από την αρχή και παραμένουν ομάδα. Βρήκαν Έλληνες συνεργούς, πρώτα τον Γιώργο Παπανδρέου με τη συγκεκριμένη πολιτική την οποία άσκησε και την παραποίηση των στατιστικών στοιχείων για να οδηγήσει τη χώρα εκεί που την οδήγησε. Και βεβαίως οι μεγάλοι κερδοσκόποι οι οποίοι κέρδισαν» για να συμπληρώσει: «Το βράδυ στις Κάννες, ο Σόρος κέρδισε πολλά δισεκατομμύρια, από τη σχέση ευρώ με δολάριο. Αυτοί οι κερδοσκόποι που πόνταραν στην πτώχευση της χώρας μας είναι αυτοί που συνεχίζουν να χρησιμοποιούν σαν πυροκροτητές τα κράτη για να βγάζουν χρήματα».\nΚίνημα: Θα καθίσει στο σκαμνί ο Καμμένος\nΜε μια οργίλη ανακοίνωση το ΚΙΝΗΜΑ επετέθη κατά του υπουργού Αμυνας και προανήγγειλε ότι ο Γ. Παπανδρέου θα κινηθεί δικαστικά εναντίον του.


Ο Σώρρας επιστρέφει και απειλεί με μηνύσεις! - ΚΥΘΗΡΑΪΚΑ ΝΕΑ\nΟ Σώρρας επιστρέφει και απειλεί με μηνύσεις!\n10-01-18, 19:05 #1\nΟ Αρτέμης Σώρρας στο δεύτερο μήνυμά του για το 2018 απειλεί με μηνύσεις 180 δημοσιογράφους και προτρέπει τους οπαδούς του να τους «λιώσουν» για να «μάθουν να σέβονται»! «Σε κανάλια, σε ΜΜΕ, σε δημοσιογράφους, σε εφημερίδες, τοπικές -γιατί βλέπω και την επαρχία που αρχίζει να εναντιώνεται και βγάζει ψεύδη για την Ελλήνων Συνέλευσις-, πρέπει να ξέρετε ότι η Ελλήνων Συνέλευσις είναι φορέας εγκεκριμένος από τον Άρειο Πάγο να κατέβει για εκλογές.\nΓι αυτό, προτρέπει τους οπαδούς τους «Όπου βρείτε φυλλάδα, εφημερίδα, μπλογκ, ραδιόφωνο, τηλεόραση, σάιτ που λέει ψέμματα για εμάς «λιώστε» τους με μηνύσεις. Τέλος η κοπτοραπτική.\nΌποιος δημοσιογράφος λέει ψέμματα θα βασανίζεται με σωρεία αγωγών».\nΜηνύσεις κατοίκων Μάνης για τις ανεμογεννήτριες Αντώνης Λαμπρινίδης Λακωνία 0 09-05-17 22:22\nΌταν κάνεις το καλό και σου επιστρέφει… Αντώνης Λαμπρινίδης Κοινωνικά Θέματα 0 13-01-17 09:38\n«Πρόστιμα, διακοπές σε όσους σπαταλούν και μηνύσεις σε όσους κλέβουν νερό!» Αντώνης Λαμπρινίδης Κοινωνικά Θέματα 0 11-08-16 17:01\nΑστυνομία: τέλος οι μηνύσεις "Δεν χρειάζονται άδεια μουσικών οργάνων" τα καταστήματα Εστίασης & Αναψυχής Αντώνης Λαμπρινίδης Κοινωνικά Θέματα 0 01-07-15 09:10


Σαρωτικές αλλαγές στο ηλεκτρονικό εμπόριο,νέα δικαιώματα καταναλωτή. - Bla bla bla - iPhonehellas.gr\nΣαρωτικές αλλαγές στο ηλεκτρονικό εμπόριο,νέα δικαιώματα καταναλωτή.\nΑπό winnie74 , 23/05/2014 08:51\nΔημοσίευση 23/05/2014 - 08:51\nΗ παραπάνω διάταξη αντικαταστάθηκε ως εξής: «Κάθε προμηθευτής, ο οποίος προτίθεται να συνάπτει με τους καταναλωτές συμβάσεις από απόσταση αγαθών και υπηρεσιών, υποχρεούται να ζητήσει την καταχώρισή του στο Γενικό Εμπορικό Μητρώο (Γ.Ε.ΜΗ.) σύμφωνα με το άρθρο 1 του ν. 3419/2005 - Γενικό Εμπορικό Μητρώο (Γ.Ε.ΜΗ.) και Εκσυγχρονισμός της Επιμελητηριακής Νομοθεσίας».\nΑυστηροί κανόνες στη λειτουργία του ηλεκτρονικού εμπορίου από 13 Ιουνίου.\nΗ ΔΕΣΜΗ ΑΛΛΑΓΩΝ:\nΔημοσίευση 23/05/2014 - 10:19\nαυτο ισχυει και για την aegean π.χ? οταν πας να κλεισεις εισητηριο?\nΔημοσίευση 25/05/2014 - 22:59\nΟποτε βάλτε ενα καπέλο της τάξεως του 25-30% στην τιμή ώστε να διασφαλίζουν οι προμηθευτές τυχόν χασούρα απο τα μεταφορικά και την αποσυσκευασια των προϊόντων....παλι χαμένος βγαίνει ο καταναλωτης όπως το βλεπω το θέμα


Επενδύουμε στη Καινοτομία – ΚΙΟΝΑΣ – Μικρή Ανεμογεννήτρια κατακόρυφου άξονα | Bigsolar\nΑπρίλιος 27, 2017\tby\nΕπενδύουμε στη Καινοτομία – ΚΙΟΝΑΣ – Μικρή Ανεμογεννήτρια κατακόρυφου άξονα\nΟ ΚΙΟΝΑΣ είναι μία καινοτόμος ανεμογεννήτρια κατακόρυφου άξονα. Αποτελεί εφεύρεση του νεαρού μηχανικού Γιάννη Δρόση, στην οποία έχει απονεμηθεί διεθνές Δίπλωμα Ευρεσιτεχνίας, και αναπτύσσεται υπό την αιγίδα της BIG SOLAR.\nΑποτελείται από έναν ρότορα ο οποίος περιβάλλεται από τον στάτορα. Στον ρότορα υπάρχει ένας άξονας με πτερύγια τοποθετημένα είτε κάθετα είτε υπό γωνία. Ο στάτορας προστίθεται προκειμένου να αυξήσει την ταχύτητα του ανέμου που επηρεάζει τα πτερύγια του ρότορα. Το όλο σύστημα αποτελεί τη μία βαθμίδα της μηχανής, ενώ μια ή και περισσότερες ίδιες βαθμίδες μπορούν να τοποθετηθούν ακριβώς επάνω στην πρώτη, δημιουργώντας μία πολυβάθμιδη μηχανή.\nΤο σημαντικότερο πλεονέκτημα -και βασικό καινοτόμο χαρακτηριστικό- του πολυβάθμιδου ΚΙΟΝΑ είναι ότι οι βαθμίδες αλληλεπιδρούν με αποτέλεσμα την αυξημένη απόδοση της μηχανής.\nΆλλο ένα σημαντικό πλεονέκτημα του ΚΙΟΝΑ είναι η φιλική προς το αστικό περιβάλλον αισθητική του, που προκύπτει από το γεγονός ότι ο ρότορας περικλείεται από το στάτορα με αποτέλεσμα να μην είναι άμεσα ορατός και έτσι η ανεμογεννήτρια φαίνεται ως ένα συμπαγές κυλινδρικό αντικείμενο, το οποίο μάλιστα μπορεί να βαφεί στο εκάστοτε επιθυμητό χρώμα. Η καταλληλότητά του για χρήση σε αστικές περιοχές ενισχύεται και από το γεγονός ότι ο θόρυβος που παράγει κατά τη λειτουργία του είναι σχεδόν μηδενικός.\nΟ ΚΙΟΝΑΣ έχει την ικανότητα συνεχούς παραγωγής ηλεκτρικής ενέργειας, ανεξάρτητα από την ταχύτητα του αέρα. Ως εκ τούτου, μπορεί να εγκατασταθεί σε οποιαδήποτε θέση, ανεξάρτητα από τις μεταβολές στην ταχύτητα του ανέμου που σημειώνονται σ’ αυτή.\nΤέλος, λόγω των καινοτόμων χαρακτηριστικών του, επιτρέπει την απομόνωση κάποιων βαθμίδων σε περίπτωση βλάβης ή συντήρησης αλλά και τη σύνδεση κάθε βαθμίδας ή ομάδων αυτών σε ξεχωριστά ηλεκτρικά συστήματα.\nΗ ισχύς του μπορεί να φθάσει και τα 100kW ενώ εντάσσεται τόσο σε αυτόνομα όσο και σε συνδεδεμένα με το δίκτυο συστήματα.\nΗ ανάπτυξή του βρίσκεται στην τελική της φάση ήτοι στη δοκιμή του πρωτοτύπου στην αεροσήραγγα του Ε.Μ.Π.\n2017 © Bigsolar


the Greek CLOUD » H ποίηση ως εμβόλιμη αξία\nΗ άρνηση του σφαιρικού σε έναν επίπεδο κόσμο.\n‘Οταν πληροφόρησα τον πατέρα μου, εκεί, κατά την κρίση των πυραύλων της Κούβας, ότι προτίθεμαι να αφιερώσω τον βίο στην άσκηση της ποίησης, δεν ανησύχησε λιγότερο απ΄όταν με τσάκωσε να πνίγω ένα αποτσίγαρο στην παλάμη, αλλά περιορίστηκε σε μιά υπόδειξη: γράψε ό,τι θέλεις κι όπως θέλεις, αλλα προηγουμένως να ασκηθείς σε όλα τα είδη. Να μελετήσεις δεκαπεντασύλλαβους και σονέτα, να γράψεις επιγράμματα, να διαβάσεις πολύ, να σέβεσαι τον κόπο των άλλων. Ευπειθέστατο δασκαλοπαίδι, ήξερα άριστα την τεχνική της εξαπάτησης. Επί πολλά χρόνια του διάβαζα ασκήσεις στο ύφος του Σουρή, του Κρυστάλλη, του Ρώτα, παλαμικές συνθέσεις και πλήθος μεταφράσεων που επιχειρούσα, του ιδίου στύλ. Στο συρτάρι μου, έγραφα ατονικά, έστελνα την ρίμα στα θυμαράκια, έστηνα ποιήματα σε σχήμα ποτηριού ή αστερία, χανόμουνα στους ντανταϊστές, στον Φρανσουά Βιγιόν και στους μπίντικς, κατάκλεβα ό,τι αγαπούσα. Η όλη τελετουργία, ήταν ένα είδος παράδοσης των στερεοτύπων για την ποίηση, από μιά γενια σε μιά άλλη.\nΟ πατέρας μου τελείωσε το δημοτικό στο Ιρκούτσκη της Σιβηρίας, όπου εκτός από βιολί και άλγεβρα, διάβαζαν Πούσκιν και Λερμοντώφ, έπαιζαν με έλκηθρα στην Βαικάλη και πήγαιναν σινεμά και στο ποδηλατοδρόμιο. Αλλά ο γιός του φούρναρη Μαξίμ Φιοντόροβιτς, του πάππου μου, αυτός που έπαιζε με το δικό του μεκανό και φορούσε στολή με κίτρινο σειρήτι, ένδειξη ότι ήταν προορισμένος γιά μηχανικός, βρέθηκε σε χρόνο ρεκόρ να φοράει ποτούρια και να βόσκει αγελάδια, λόγω της προσφυγιάς, ώσπου τον πήραν στο διδασκαλείο άρα δεν είχε καιρό να βελτιώσει την εικόνα της ποίησης. Ανήκε στην μεγάλη ομάδα των ανθρώπων που στιχούργησαν παροδικώς. Στην μεσοπολεμική Ελλάδα, και παρά τους ύμνους προς τον Παλαμά, θαύμαζε την τέχνη του Αττίκ, ο οποίος συνέθετε λίμερικς ζητώντας σποράδην λέξεις από το ακροατήριό του. Στην μεταπολεμική Ελλάδα, υποτάχτηκε στην προεικόνα των ποιητών, όπως τους εμφάνιζε το ραδιόφωνο και ο σινεμάς. Οι ποιητές ως αξία, ήταν ελαφρώς ανώτεροι των λεγομένων αφηρημένων ζωγράφων, για τους οποίους όλοι οι νατουραλιστές διέδιδαν ότι δεν χρησιμοποιούσαν πινέλο, αλλά μιά ουρά γαϊδάρου, όπως ο δαίμων της ακαταλαβίστικης τέχνης, ονόματι Πικάσο. Ωστόσο παρέμεναν εις τον πάτον της εικόνας: το να είσαι φουτουριστής ή σουρεαλιστής, ήταν τρισχειρότερο από το να είσαι εαμοβούλγαρος. Τους τελευταίους, τους έσωνε η ξεφτίλα της δήλωσης. Τους άλλους, τους συνόδευε ένα ανήκεστο σακατλίκι.\nΩστόσο, κάθε εποχή, έχει τους γλωσσικούς της τρομοκράτες, παράλληλα με τους ταγούς της. Μεγάλη η έκπληξή μου στην Αλεξάνδρεια όπου διαβάζοντας πλήθος μεσοπολεμικών τοπικών κειμένων, ανακάλυψα ότι ο Καβάφης δεν νεουργούσε θεματολογικά και γλωσσικά, μήτε κάν στην διάταξη των λέξεών του, συγκρινόμενος με δεκάδες ομοτέχνους που βέβαια σήμερα δείχνουν άτονοι και βαρετοί. Η προσπάθεια πολλών ποιητών να ακμάσουν εντός της προθεσμίας του φυσικού τους βίου, καθιστά τις προσπάθειες που είναι σαν των Τρώων, περίπου κατορθωτές. Οι ποιητικές γενιές δεν εναλλάσσονται με κριτήριο την ουράνια δικαιοσύνη. Κανένας ρωμαίος στωικός δεν θα ενέκρινε την λίστα των στίχων που έστειλαν στον Μεγαλέξανδρο στην ανατολή, ενώ δεν ξέρω τι θα γλύτωνε από την αρχαία γραμματεία άν δεν είχαν συγκρουστεί οι Αντιοχείς με τους Αλεξανδρινούς. Ο μεσοπόλεμος τελειώνοντας πρότεινε προς την ποιητική διαχρονική Ακαδημία τον Σωτήρη Σκίπη, ενώ κανένας ελληνόφωνος ποιητής δεν γνώρισε τα μπερεκέτια του Αχιλλέως Παράσχου στην τότε ομογένεια. Σήμερα, που η γενιά του Δάλλα, και του Πατρίκιου απογειώνεται προς την φυσική έκλειψη και η γενιά του 70 ετοιμάζεται για τα πτωχικά της γηρατειά, δεν υπάρχει περίπτωση η μυρωδιά των περιοδικών της εποχής να μη αναδίδει το σχετικό εποχικό άρωμα. Ποιητές που υπηρέτησαν απολύτως δικές τους στροφές στροφάλων, περνώντας ο καιρός μοιάζουν θλιβερά με τους θεσμικούς αντιπάλους τους. Κατά μεγάλες ενότητες η παραγομένη ποίηση ακυρώνεται ως ξεχωριστό είδος και παίρνει θέση στις λησμονητέες αξίες ενός πεπερασμένου κόσμου. Αν δεν υπάρξει γείτων φιλόλογος να επενδύσει πάνω σε ποιητή παλαιάς κοπής, δεν υπάρχει περίπτωση να υπάρξει έστω και ονομαστική συνέχεια. Το τετριμμένο πάντοτε είναι πιό χρήσιμο από το νεοφανές.\nΠροσπαθώ να παρουσιάσω, ρητορικώς μεγαλοποιώντας το, το εξελικτικό είδωλο της ποίησης, υπό την μορφή ενός ξοάνου, μακριά από τους πεποιημένους, αβρούς τρόπους μιάς αισθαντικής απαγγελίας. Ίσως έφταιγε η συλλογή «στου γλυτωμού το χάζι» και η δεινή επίθεση, που έφτανε τον διασυρμό της πρώτης συλλογής του Εγγονόπουλου, αλλά η δεύτερη και η τρίτη μεταπολεμική γενιά, οι ποιητές έως το 1970, βίωναν ένα άκρως προσβλητικό περιβάλλον. Μακάρι, τώρα που το σκέφτομαι, να ήταν απλώς εχθρικό. Απλώς να θυμίσω ότι στο τέλος της δεκαετίας του 50, η βεβαία γνώση ότι η χώρα διέθετε έναν εθνικό ποιητή, τον Σολωμό, βρέθηκε σε πλήρες κώμα, διότι μας μαζώξανε ένα πρωινό στο σχολείο για να μας μιλήσει ένας κύριος Παυλής, ο οποίος μας συστήθηκε ως εθνικός ποιητής. Μας είπε οτι ο πατέρας του ήταν σκουπιδιάρης, η μητέρα του πλύστρα, αλλά ανάθρεψαν τρία λαμπρά αδέλφια, έναν διευθυντή τράπεζας, ένα δεύτερο καπετάνιο στο πλοίο Νέα Ελλάς με μισθό 29 χιλιάδες το μήνα και έναν εθνικό ποιητή.Το 1959, 29 χιλιάδες τον μήνα ήταν το συνολικό εισόδημα όλων των οικογενειών των συμμαθητών μου. Συμπέρανα ,αδοκίμως φυσικά, ότι ένας καταξιωμένος ποιητής, ήταν ένα είδος σέμπρου, μιά ενδιάμεση φυλή ημιπολυτελών ατόμων. Το ποίημα που μας διάβασε ο Παυλής, ήταν αξιοθρήνητο, ωστόσο προκάλεσε ρίγη και δάκρυα. Διότι στην μεγάλη πληθυσμιακή ομάδα των στιχοπλόκων, η δημιουργία ύγρανσης στα μάτια, που επιτυγχάνεται απλούστερα με ελαφρά πίεση οποιουδήποτε δείκτη και οποιουδήποτε αντίχειρα στην ρίζα οποιασδήποτε μύτης, αποτελούσε πάντοτε ποθητό στόχο.\nΓιατί αυτά; διότι, υποθέτω, οι μαθητείες διέρχονται απαραίτητα περιόδους φανατισμού, που ακόμη και στην ήσσονα περίπτωση των ποιητών, έφερναν τις συγκρούσεις τους, όπως των καλβικών ή των παλαμικών με τους σολωμικούς, και σταματώ εδώ, για να μη ευτελίσω κι άλλο το κείμενο αυτό με πρόσφατα παραδείγματα. Και για έναν άλλο λόγο. Δειλά στην αρχή, δυναμικά αργότερα, περί την κειμενογραφία αναπτύχθηκε μιά αγορά. Οι λέξεις δεν ήταν μόνον επιδραστικές. Είχαν και προστιθέμενη αξία σε πεκούνια, έστω στοιχειώδη.\nΣπανίως η ποίηση δεν λειτουργεί ως εμβόλιμη αξία. Κι αυτό δεν ξεκίνησε με θετικό τρόπο, αλλά από την ανάποδη, με την τεκμηρίωση της απαξίας. Ενας ήσσων πλήν ικανός άπαξ ποιητής, ο Γεώργιος Αθάνας, που κουβέντιαζε το φεγγαράκι περί το 1910, βρέθηκε να κυκλοφορεί κατακαλόκαιρο του 1965 με βελάδα, περιμένοντας να ορκιστεί πρωθυπουργός. Τον περίμενε στην γωνία, πρίν την λαική οργή, ένας γραφιάς, νέος και δημιουργικός που τον σατίρισε με εκείνο το «γαργάλα τα» που ο Αθάνας δεν έγραψε ποτέ. Ο συγγραφέας παρέμεινε ανώνυμος, επειδή άν τολμούσε να αποκαλυφθεί, θα πήγαινε περίπατο ο αστικός μύθος περί δημώδους ενδιαθέτου, που εξερράγη από εκείνην την πολιτειακή και πολιτική ιδιωτεία. Αν τον ήξεραν από τότε, ασφαλώς και θα τον ρωτούσαν πώς θεωρούσε ξεφτιλισμένο ποιητή την Αθάνα, ο ίδιος ή οι φίλοι του, στις ραδιοφωνικές εκπομπές, που έπαιζαν τον ρόλο των σημερινών πρωινάδικων, παρουσίαζε ως τυπικό ποιητή έναν Πουνέντε, με αξιομνημόνευτο πόνημά του τους στίχους «το ναυτόπουλο λαλά / που όλο παίζει και γελά». Κανένας δεν το θεώρησε ποτέ αντινομία. Ίσως επειδή ο μακροπερίοδος λόγος με κοφτά κώλα που έπαιζαν τον ρόλο της στιχικής εναλλαγής, αποτελούσε το βασικό διαχειριστικό εργαλείο της καθημέραν ποίησης. Μεταξύ 1955 έως το 1980, ποιητής ήταν όποιος ασκούσε δραστική μετωνυμία σε πράξεις, με ενέματα γενίκευσης. Το να γράψεις ότι πήγες στο περίπτερο και πήρες τσιγάρα, ήταν άσημη κουβέντα μεταξύ φίλων. Αν έγραφες όμως «παροδική των αναγκών ιδιωτεία / τα μάτια του έγκλειστου ανίχνευσαν τον ίμερό μου / έφυγα κρατώντας την φενάκη στα χέρια», ήσουν ποιητής.\nΗ ανάμιξη των λογίων στα ιδεολογήματα των πολλών, έχει επισημανθεί από πολλούς με εύστοχον τρόπο, είτε πρόκειται για ένα φρεσκάρισμα της παράδοσης, είτε ακόμη και την ηθελημένη παραποίησή της, στους χορούς, στην μουσική, στην στιχουργία, στην δημιουργία λαϊκής θυμοσοφίας, στην επιλεκτική μνήμη των μορφωμένων όταν επιθυμούν να αποστομώνονται από χωρικούς, κυρίως όταν επισημαίνουν κάποια ελληνικούρα ή κάποιαν αστοχία. Μέσα σε αυτό το πλαίσιο, η ποίηση «επιλέγεται» ως αδέσποτο τρόπαιο και πλουτίζει την επάρκεια του λογιωτατισμού. Δεν υπάρχει ρητό αποδιδόμενο στον Μάρκο, στον Μουφλουζέλη, στον Θεόφιλο, σε κάποιον ποιητάρη, στην ατάκα ενός ορεσιβίου ή παρακτίου γέροντος, που να μη διαθέτει ένα σπόλιον χαριτωμένης αγραμματωσύνης. Βάση της θεσμικής αγραμματωσύνης είναι η ακμή των διανοουμένων. Οι οποίοι μπορεί να διασκεδάζουν με το «εσύ στερείσαι καλλιτεχνικά» του Μουφλουζέλη, αλλά στέλνουν ασχολίαστη στα τάρταρα την επιθυμία του Μάρκου να πάνε τα παιδιά του στο Ωδείο. Φυσικά, υπάρχει πολλή προϊστορία σε όλα αυτά, που μπορεί να είναι κυρίως αποκυήματα των δημιουργών μετά την βιομηχανική επανάσταση, και τον εθνικιστικό οίστρο προ δύο αιώνων, αλλά δεν λείπουν διαχρονικώς: ακόμη και στην συνύπαρξη του «τη Υπερμάχω» με το δήθεν δημώδες «εύρηκεν την δαμαλίδα απαλήν». Σε όλα αυτά, η λαϊκή συμμετοχή είναι ρητή και περιορίζεται σε μονόλεξα και δίλεξα συνθήματα: επιορκείς σγαυδάρι, νανά, ανανάγια, τούμβικας, τέτοια πράγματα. Κι όταν ο Μακρυγιάννης, για να τιμήσει τον ξένο του, του φτιάχνει ένα τραγούδι, εννοεί ότι προσθέτει δυό γυρίσματα σε ένα σταθερότυπο: ο ήλιος εβασίλεψε, Έλληνά μου, βασίλεψε.\nΣύμφωνα με αυτά, ναΐφ παρέμενε όποιος αισθανόταν ότι γίνεται αποδεκτός από τους διαβασμένους. Διάφοροι αστικοί μύθοι, όπως το «μπουζούκι στα σαλόνια», η τουριστική ανάπτυξη της χώρας και έτερα επιπόλαια δέχτηκαν δραστικές συνέργειες διανοουμένων σε αυτόν τον πολτό. Οι ποιητές που διχάστηκαν μεταξύ στιχουργικης, κειμενογραφίας, διαφημίσεων, και απόπειρας εγγραφής στην εταιρεία συγγραφέων, προσπάθησαν να περάσουν την άποψη ότι διευθύνουν επιχειρήσεις, κυβερνούν οργανισμούς και λειτουργούν ως σύμβουλοι κομμάτων και εταιρειών ως ποιητές. Γι΄αυτό και ένας στιχουργός, προσπάθησε, ακόμη και το «ήμουν άγγελος του Τσάρλυ του Τσάρλυ του Τσάρλυ» να το εντάξει στο ζενερίκ της τηλεσειράς «στο παραπέντε» ως πάρεργο των ατρύτων του ποιητικών κόπων. Αλλά δεν περνάνε αυτά στο αδηφάγο πλήθος, επειδή η εικόνα του Πουνέντε παραμένει πανίσχυρη. Υπάρχει μιά διαφορά ανεπαίσθητη αλλά ουσιώδης: όταν ο Παλαμάς απευθύνθηκε στον κοινό αίσθημα του 1940, συστήνοντας να μεθύσουμε με το αθάνατο κρασί του 21, το έπραξε ως πνευματικός ηγέτης προερχόμενος απο τον Παρνασσό. Εντούτοις όταν ο Ελύτης έκανε την δήλωση στήριξης της Άνοιξης περί το 1992, ήταν αρκετά προβληματικό εάν εννοούσε τα Ετεροθαλή του (άνοιξη αμόνι και σφυρί) ή τον Αντώνη Σαμαρά.\nΗ εισαγωγή ποιητικής προστιθέμενης αξίας σε ένα σωρό σχετικά ή ξεκούδουνα ζητήματα του σιναφιού ή του λαϊκού ενδιάθετου, δεν είναι πάντοτε καθαρή υπόθεση. Αυτοί που διαμαρτυρήθηκαν επειδή ο Ηρακλής Αποστολίδης στην Ανθολογία του κορφολογούσε ή καννιβάλιζε αξιόλογους στίχους ποιητών, δεν είχαν αντίρρηση να αφήνουν ελεύθερον τον Θεοδωράκη να κάνει το ίδιο, επειδή αναγνώριζαν την υποταγή στην μουσική σύλληψη, που αλλάζει εύκολα τα φώτα στα λιμπρέτα, με την ίδια μανία που η σκηνοθετική επίνοια κολοβώνει ένα θεατρικό έργο. Αλλά αυτές οι παρεμβάσεις, δεν είναι συχνά επιτυχείς, ακόμη και από τον ίδιο τον δημιουργό τους. Φαίνεται ότι κατά το πρότυπο του Ιρακινού «χημικού Αλή», υπάρχει μιά μυστική γεννήτρια ανεφοδιασμού της νεοελληνικής ξεκουδουνίας με την συμβολή ενός «ποιητικού αλλοί και τρισαλλοί», το οποίο ως ευχή τουλάχιστον, έχει πέραση.\nΗ μεγαλύτερη συνέργεια σε αυτόν τον χώρο, έγινε με τους συνθέτες. Οι διαφορές ανάμεσα σε φουστανελάδες και ψαλιδόκωλους ήταν φραγκοδίφραγκα μπροστά στο παντοδύναμο θεώρημα της ποιοτικής και ευτελούς τέχνης. Συνθέτες και ποιητές, έφτασαν σε αρκετές χαριτωμενιές. Μέγας συνθέτης εξέδοσε δίτομη «μελοποιημένη ποίηση», ενώ πάμπολλοι στιχουργοί υπέγραφαν την ριμαρισμένη συμβολή τους σε ένα LP ως «ποίηση».\nΑυτή η διαφοροποίηση που φέρνει ενίοτε και αντινομία, οφείλεται κατά τη γνώμη μου στην κακή διαχείριση των παύσεων και της σιωπής, ως ενεργών στοιχείων όχι μόνον του λόγου, αλλά και της προσωδίας. ’Οταν κάποτε είχα ρωτήσει τον Γιάννη Μαρκόπουλο πόθεν και ινατί τα Ζαβαρακατρανέμια, και αφού άκουσε τις υποθέσεις εργασίας μου περί ζαβαρείων και ωχ αμάν αμάν, μου εξομολογήθηκε ότι προτίμησε την λογική υπέρβαση, επειδή ξυπνώντας ένα πρωί, έπρεπε να διαχειριστεί μιά μουσική ιδέα, τονισμένη, μετρημένη και στοιχειοθετημένη πάνω στην φράση «σκότωσε τον πατέρα σου». Είπαμε. Καλύτερα σουρεάλας, παρά εαμοβούλγαρος. Όπως το μακεδονικό αποτελεί σερβοβουλγαρική διαμάχη στην οποία οι Έλληνες παραμένουμε πεισματικώς μαϊντανοί, παρομοίως η ποίηση έχει ανοιχτούς λογαριασμούς με την μουσική, με μόνο κοινό στοιχείο την διαχείριση της προσωδίας. Εξάλλου, μαρτυρημένα και ο Πολ Μακάρντει όταν εμπνεύστηκε το Yesterday, το εμπνεύστηκε ως scrabled eggs.\nΈνα παράδειγμα, χωρίς τον φόρτο της Ιστορίας. Εδώ και δεκαπέντε χρόνια, η παγκόσμια σκηνή, απέκτησε δύο δυναμικές γεννήτριες λέξεων. Η μία είναι τα SMS η άλλη είναι η ραπ, το χιπ χοπ, δηλαδή η αναβίωση μέσα από τον παρατακτικό λόγο της προσωδιακής αφήγησης, της ραψωδίας, της άνευ ρυθμικής στιχικής, αφήγησης. Ε, ενώ υπήρξαν ακαριαία ποιήματα, χαικού, παντούμ και ό,τι άλλο, κανένας ποιητής δεν τόλμησε να αναμετρηθεί με την δουλειά να εκφράσει ποιητική ιδέα μέσα από το περιορισμένο μέγεθος των ψηφίων που επιτρέπεται να χωρέσουν σε ένα SMS. Ο χώρος παραμένει έκθετος στο καλαμπούρι και στο κουτσομπολιό, επειδή η ακμάζουσα ποιητική γενιά που υπάρχει, δεν έχει επέμβει σε ένα λαϊκό εργαλείο επικοινωνίας. Οι ποιητές μοιάζουν εξαρτημένοι περισσότερο από κάθε άλλη φορά από την δορά που καλύπτει μιά ποιητική συμπεριφορά. Τα ίδια και με το ράπ. Ενώ υπάρχει ροκ ποίηση, όπως υπήρχε και ποίηση μενουέτου, η ραπ ποίηση εξαρτάται πολύ περισσότερο από την καταγγελτική λογική του «φταίς, κοινωνία φταίς δεν αντέχω, γιό!». Μετά, φταίει η πιτσιρικαρία επειδή παρουσιάζει λεξιπενία και έτερα μυθώδη. Επ΄αυτού, σημείωνα προ επταετίας:\nΑυτά που φαίνονται επικοινωνιακά τερτίπια διά στίχων, είναι στην ουσία μεταγραφές από την τέχνη της ρητορικής, που ομοιάζει με την ποίηση μόνον στο ολιγόλεξον του συνθήματος και στην χαρακτηριστική ρυθμική του αγωγή. Αλλά δεν διαχειριζόμαστε τόσο αναλυτική γλώσσα που να διακρίνει τον μουσικό ρυθμό από τον ποιητικό ρυθμό, ίσως και από τον αρχιτεκτονικό ρυθμό.\nΚι έτσι, η όσμωση της ποίησης σε διαφόρους τομείς της έκφρασης, υπάρχει μεν, αλλά με το σημερινό στερεότυπο που καλλιεργούμε για την ποιητική ιδέα. Σήμερα, ζούμε υπό την χρήση του ποιητικού ενέσιμου υλικού, αποκλειστικά από επαγγελματίες κειμενογράφους. Κι αυτοί δεν διστάζουν να επιχειρούν τις εισαγωγές τους με το σταγονόμετρο, και υπό έντονο μανιερισμό. Από την άλλη, η κοινωνία των ποιητών, έχει περιχαρακωθεί χειρότερα κι από τους μανιακούς του φωτογραφικού φιλμ την εποχή της ψηφιακής φωτογραφίας χειρότερα κι από τους οπαδούς μιάς νοσταλγικής λέσχης. Πρέπει να υποστείς την συνύπαρξη με τους αναλυτές σου, να κυνηγιέσαι με το σινάφι, να στήνεις ειδικά ιστολόγια, να δικτυώνεσαι ωσάν συνεταιριστικός οικοδομικός οργανισμός, να αποδέχεσαι τις λειτουργίες μιάς εξευγενισμένης εξτραβαγκάνζας, να απαντάς γιατί γράφεις ενώ απόθανε ο Ρεμπώ ή ο Σικελιανός, να εξηγείς γιατί λειτουργείς ως ομφαλοσκόπος σε εποχές που όλοι σου ζητούν επειγόντως «το μήνυμα».\nΩς κειμενογράφος, συνταξιούχος ποιητής και shadow writer κι οσο η ζωή μου ξεθωριάζει, καταλαβαίνω πόσο σπασμένοι πρέπει να παραμείνουν όλοι οι καθρέφτες. Μόνη μου αγωνία, να παραβλέπω τα πρόσωπα που δημιούργησαν την ποίηση που εκτιμώ. Όχι, δεν θα αδικήσω πλεόν συνειδητά κανέναν. Δεν θα ξαναδώ τον ποιητή ως ολοκληρωμένη προσωπικότητα. Θα αναθυμάμαι μόνον τους στίχους που με ευεργέτησαν, ακόμη κι άν χρειαστεί να ψάξω πολύ. Για να το ειπώ απλά, θα πεθάνω ευτυχής που κάποιος έγραψε γιά χάρη μου το\nΜιλώ μιά γλώσσα παλαιά\nΚαι το πολύ να ειπώ παώνια τα παγώνια\nΧωρίς να δίνω δεκάρα τσακιστή για το ποιός το έγραψε. Η εθελουσία ανωνυμία είναι η μόνη μη επείσακτη, η μόνη τιμητική αξιακή αναγνώριση στην ποίηση. Κάθε υπογραφή, παραπέμπει σε εριστικό περιβάλλον. Με δυό λόγια, κι αυτή η γενιά προώρισται να λειτουργήσει στην έξοδό της, ως απογοητευμένη ομάδα δημιουργιστών. Στο ήδη επταετές κείμενο που προμνημόνευσα, καταλήγω:\nΟι ποιητές μορφάζουν, δεν εξηγούν. Όπως ένα κτίσμα, που αποκτά την ερμηνεία του εν τη διαχρονία και όχι επειδή ο αρχιτέκτονάς του διαθέτει απόψεις και μέσα να τις εκφράσει. Ο αρχιτέκτων χορεύει. Δηλαδή μετέχει ενός χορού. Δουλειά του είναι να μετατρέψει το χορικό σε στάσιμο, ώστε οι στήκοντες να απολαύσουν την δική τους ακινησία. Είναι κρίμα που οι ποιητές δεν ονομάζονται διαφορετικά στα ελληνικά, ώστε να καταλάβουν και οι ίδιοι ότι η λειτουργία τους δεν έχει καμία σχέση με το ποιείν. Ο Αγγλοσάξων poet, είναι poet και δεν μπερδεύει την poetry με την ποίηση, την μεταποίηση, την προσποίηση, την περιποίηση. Θεωρεί ότι βαφτίστηκε poet χάρη σε κάποια ελληνορρωμαϊκή λεκτική πρόσχωση που τον αποφορτίζει. Εάν ο ποιητής στα ελληνικά λεγόταν σμίνθωψ, δηλαδή δεν υπήρχε μεταφράσιμη ετυμολογία της λέξης, θα υπήρχαν άλλα ποιήματα στην γλώσσα μας και οι σμίνθοπες θα εκτιμούσαν διαφορετικά τις λέξεις τους. Αυτά αρκούν. Το μόνο που απομένει σε αυτήν την πανσπερμία, το μόνο που θα μπορούσε να είναι βαθειά προσωπικό είναι το γιατί, όχι το πώς των λέξεων. Κι αυτό, παραμένει βέβαια υπαρξιακό. Όταν ήμουν ο ποιητής που μου έμοιαζε, είχα κλείσει τον κύκλο μου με τρείς προτάσεις:\n[Ομιλία στην Κέρκυρα, στο μουσείο Σολωμού, το 2007, με αρκετές μεταγενέστερες προσθήκες έκτοτα]


Πώς να μάθουμε τα παιδιά μας να αναλαμβάνουν τις ευθύνες τους. - Κατερίνα Τσεμπερλίδου Πώς να μάθουμε τα παιδιά μας να αναλαμβάνουν τις ευθύνες τους. - Κατερίνα Τσεμπερλίδου Πώς να μάθουμε τα παιδιά μας να αναλαμβάνουν τις ευθύνες τους. - Κατερίνα Τσεμπερλίδου\nPost by: Ιωάννα Ελ Σοκάρυ 26/07/2020 0 comments\t213 views\n«Δεν το έκανα εγώ», «Δεν ήμουν εγώ, η αδελφή μου ήταν», «Αυτός φταίει». Πόσες φορές την ημέρα ακούτε τα παιδιά σας να αποποιούνται των ευθυνών τους. Θα μου πείτε, εδώ το κάνουν μεγάλοι και τρανοί και με δημόσια αξιώματα, στα παιδιά κολλήσαμε; Σωστά! Αλλά όλοι μας θέλουμε να μεγαλώσουμε σωστούς ανθρώπους και επιτέλους να αλλάξουμε προς το καλύτερο την κοινωνία μας.\nΠρέπει όμως να συνειδητοποιήσουμε ότι τα παιδιά μας δεν το κάνουν απαραίτητα επίτηδες και συνειδητά. Τις περισσότερες φορές και στις μικρότερες ηλικίες, δεν μπορούν να συνδυάσουν τις πράξεις τους με τις συνέπειες που αυτές έχουν. Επιπλέον, επειδή φοβούνται ότι δε θα τα αγαπούν οι γονείς τους ή οι δάσκαλοί τους και θέλουν να αποφύγουν την αρνητική κριτική και αποδοκιμασία, κατηγορούν τα πάντα και τους πάντες, εκτός του εαυτού τους.\n1. Μην είστε πολύ αυστηροί και απόλυτοι, προσπαθήστε να κάνετε την ειλικρίνεια εύκολη και επιθυμητή.\nΌταν έρχονται να σας παραδεχτούν ή να σας αποκαλύψουν κάτι, μη φέρνετε την καταστροφή. Εάν δείξετε πολύ έντονη δυσαρέσκεια, θα αποφεύγουν στο μέλλον να παραδέχονται ότι φταίνε ή τα λάθη τους. Παραδεχτείτε και εσείς λάθη που κάνετε, ζητήστε συγνώμη, προσπαθήστε να διορθώσετε λάθη που έχετε κάνει. Έτσι τους δείχνετε ότι τα λάθη είναι ανθρώπινα, πρέπει να τα παραδεχόμαστε, να προσπαθούμε να τα διορθώνουμε, όπου γίνεται, και κυρίως να μαθαίνουμε από αυτά και να μην τα επαναλαμβάνουμε. Το πάθημα δηλαδή να μας γίνεται μάθημα.\n2. Συνδέστε πράξεις και συνέπειες, δράση και αντίδραση.\nΠολλές φορές τα παιδιά δεν μπορούν να συνδέσουν κάτι που κάνουν με τις συνέπειες που αυτό έχει, ιδίως προκαταβολικά. Στις συζητήσεις μαζί τους συνδέστε το αποτέλεσμα με το αίτιο. «Επειδή διάβασες καλά, έγραψες καλά στο διαγώνισμα», «επειδή δεν έχασες καμιά προπόνηση, έπαιξες καλά στον αγώνα», «δεν έβγαλες τα καλά σου ρούχα για να παίξεις, και λέρωσες με λάσπη το καλό σου παντελόνι». Μπορείτε να παίξετε και ως παιχνίδι, να βρει αιτία ή αποτέλεσμα για συγκεκριμένες καταστάσεις. Κάποιες θα μπορούσαν να είναι και αστείες, π.χ. η μαμά ξεχάστηκε στο τηλέφωνο……και έκαψε το φαγητό ή ο μπαμπάς παρακοιμήθηκε……και πήγε με τις παντόφλες στη δουλειά. Όσο περισσότερο καταλαβαίνουν τα αίτια και τις συνέπειες, τη δράση και την αντίδραση, τόσο πιο εύκολο θα τους είναι να συνδέσουν το πριν και το μετά των πράξεών τους.\n3. Μη κάνετε εκπτώσεις στους κανόνες και στην πειθαρχία.\nΟι πράξεις έχουν συνέπειες και κάποιες ίσως είναι αρνητικές και πρέπει όλοι να τις υποστούμε και αποδεχτούμε. Εξαιρέσεις σίγουρα θα υπάρχουν αλλά όχι συνέχεια. Αν καταλάβουν ότι μπορούν συνέχεια να τη γλιτώνουν χωρίς τιμωρία ή συνέπειες, δε θα μάθουν να είναι υπόλογοι των πράξεών τους, και να αναλαμβάνουν την ευθύνη και να αναγνωρίζουν το λάθος τους.\n4. Παρακολουθήστε την πρόοδό τους, επιβραβεύστε την ειλικρίνειά τους.\nΚάθε φορά που καταφέρνουν να μην κατηγορήσουν κάποιον άλλο ή κάτι άλλο, επαινέστε τους. Μπορείτε να έχετε έναν πίνακα επιβράβευσης με πόντους που στο τέλος της εβδομάδας, κερδίζουν κάτι. 10 παραπάνω λεπτά ξύπνια ένα βράδυ, μια βόλτα στο πάρκο, ένα δεύτερο παραμύθι το βράδυ πριν τον ύπνο.\nΘα δείτε ότι σιγά-σιγά δε θα φοβούνται την αλήθεια ούτε τις συνέπειες και θα τους γίνει δεύτερη φύση να αναλαμβάνουν την ευθύνη των λόγων και των πράξεών τους. Φροντίστε μόνο να κρατάτε και εσείς τους ίδιους κανόνες για τον εαυτό σας.\nΦωτό από: Home Decor


Πρωτοφανές θέαμα στην Κίνα: «Βάφτηκε» κόκκινος ο ουρανός στην περιοχή Ζουσάν - ΤΟ ΒΗΜΑ ΤΗΣ ΒΟΧΑΣ\nHome / ΒΙΝΤΕΟ / ΚΟΣΜΟΣ / Πρωτοφανές θέαμα στην Κίνα: «Βάφτηκε» κόκκινος ο ουρανός στην περιοχή Ζουσάν\nΠρωτοφανές θέαμα στην Κίνα: «Βάφτηκε» κόκκινος ο ουρανός στην περιοχή Ζουσάν\nby ΤΟ ΒΗΜΑ ΤΗΣ ΒΟΧΑΣ on Μαΐου 09, 2022 in ΒΙΝΤΕΟ, ΚΟΣΜΟΣ\nΑντιμέτωποι με ένα πρωτοφανές θέαμα ήρθαν οι κάτοικοι της Ζουσάν, πόλης – λιμάνι που βρίσκεται στην Ανατολική Κίνα, όταν κοιτώντας τον ουρανό, διαπίστωσαν ότι είχε βαφτεί ασυνήθιστα κόκκινος.\nΤο απόκοσμο θέαμα τράβηξε την προσοχή όλων όσοι βρίσκονταν στην περιοχή το βράδυ του Σαββάτου. Ο ουρανός ξαφνικά έγινε κόκκινος ενώ το χρώμα υποχώρησε σιγά-σιγά μέχρι που εξαφανίστηκε. Πολλοί χρήστες των social media τράβηξαν βίντεο και φωτογραφίες.\nΈκπληκτοι οι κάτοικοι προσπαθούσαν να διαπιστώσουν τις αιτίες του φαινομένου. Ορισμένοι μίλησαν για τις επιπτώσεις της ατμοσφαιρικής ρύπανσης, ενώ άλλοι μιλούσαν για σκηνές αποκάλυψης. Οι αρχές πάντως επιβεβαίωσαν ότι δεν υπήρξε φωτιά.\nΤελικός, σύμφωνα με τα τοπικά μέσα ενημέρωσης, το κατακόκκινο χρώμα δημιουργήθηκε από τα φώτα ενός ψαροκάικου, που ψάρευε σάουρι του Ειρηνικού.\nΤην προέλευση του κόκκινου φωτός επιβεβαίωσε και η ιδιοκτήτρια εταιρεία του σκάφους China Aquatic Products Zhoushan Marine Fisheries Co, Οι τοπικοί μετεωρολόγοι υπέθεσαν ότι ο κατακόκκινος ουρανός ενδέχεται να προήλθε από τη διάθλαση του κόκκινου φωτός του σκάφους σε χαμηλά σύννεφα.\nΤο απόγευμα του Σαββάτου, στην πόλη υπήρχαν σύννεφα με ψιλή βροχή, γεγονός που καθιστά ευνοϊκές τις καιρικές συνθήκες για μια ασυνήθιστη διάθλαση του κόκκινου φωτός, όπως αναφέρουν οι ειδικοί.


To mani-pedi που απολαμβάνεις σήμερα το οφείλεις στην «μητέρα» του μανικιούρ Mary E. Cobb - Queen.gr\nΣήμερα θα πάμε λίγο πιο πίσω, στην ιστορία του μανικιούρ, και θα μάθουμε για την Mary E. Cobb, τη γυναίκα που εφηύρε το μανικιούρ όπως το ξέρουμε και ένα προϊόν που δεν λείπει από τα νεσεσέρ μας.\nΥπάρχουν μερικές γυναίκες, των οποίων το όνομα μένει στην ιστορία. Βασίλισσες, αυτοκράτειρες, ηθοποιοί και icons που μας έχουν κάνει να τις θυμόμαστε, την κάθε μία για ξεχωριστό λόγο. Υπάρχουν ωστόσο και γυναίκες που δεν γνωρίζουμε. Ονόματα άγνωστα για εμάς, που όμως κρύβουν πίσω τους σπουδαίες ιστορίες, καινοτομίες, εφευρέσεις, σκάνδαλα και απογοητεύσεις. Αυτές είναι οι γυναίκες που δεν ξέρουμε, κι όμως, απολαμβάνουμε τους καρπούς των κόπων και της ιστορίας τους. Μία από αυτές θα γνωρίσουμε σήμερα, την Mary E. Cobb, τη «μητέρα» του μανικιούρ.\nΠοια είναι λοιπόν η Mary E. Cobb; Ποια ήταν η εφεύρεσή της; Και τι ακριβώς εννοούμε όταν λέμε ότι εφηύρε το μανικιούρ όπως το ξέρουμε; Για να απαντήσουμε όλα τα παραπάνω, θα πρέπει πρώτα να μιλήσουμε για το μανικιούρ γενικά, και για να γίνει αυτό θα πάμε πολύ πίσω. Η εμμονή με τα περιποιημένα χέρια βλέπεις, είναι κάθε άλλο παρά μοντέρνα τάση. Οι αγαπημένοι μας beauty addicts, οι αρχαίοι Αιγύπτιοι (love those guys), ήταν εκείνοι που ξεκίνησαν την περιποίηση των χεριών, και -φυσικά- την απογείωσαν. Χρησιμοποιούσαν έλαια, εργαλεία για τις παρανυχίδες και για τα ίδια τα νύχια, και όλα ήταν τέλεια στις πυραμίδες αλλά και στον κόσμο.\nΕνώ η Κλεοπάτρα βουτούσε τα δάχτυλά της σε κόκκινη μπογιά, οι αρχαίοι Βαβυλώνιοι πολεμιστές έκαναν matchy look βάφοντας τα χείλη στο ίδιο χρώμα των νυχιών τους. Fast forward (για να μην σε κουράσω) κάμποσους αιώνες μετά, στη Γαλλία. Ο Λουδοβίκος ο 16ος (της Μαρίας Αντουανέτας) λάτρευε τα μανικιούρ και είχε μάλιστα προσλάβει βασιλικό μανικιουρίστ-πεντικιουρίστ για το παλάτι. Τα μανικιούρ λοιπόν, αιώνες μετά την εφεύρεσή του, έγιναν σχεδόν κανόνας στο Παρίσι και εκεί πήραν την πρώτη τους μορφή.\nΑπό τη Γαλλία λοιπόν μας έρχεται το πρώτο, «μοντέρνο» μανικιούρ, και βάζω τη λέξη μοντέρνο σε εισαγωγικά, γιατί εκείνο το μανικιούρ δεν ήταν όπως αυτό που κάνουμε σήμερα. Αυτό που γνωρίζουμε σήμερα σαν μανικιούρ, δηλαδή τα βήματα: Μούλιασμα, περιποίηση παρανυχίδων, λιμάρισμα νυχιών και χρώμα είναι κάτι που εφηύρε η Mary E. Cobb και φτάνουμε έτσι στο πολύ ενδιαφέρον μέρος αυτού του μαθήματος beauty ιστορίας: Την ιστορία της «μητέρας» του μανικιούρ όπως το ξέρουμε.\nΗ Mary E. Cobb γεννήθηκε στην Αμερική το 1852 και το 1874, στα 22 της, παντρεύτηκε τον ποδίατρο Dr. Joseph Parker Pray. Εκτός από γιατρός των ποδιών, ο Pray ήταν και κατασκευαστής καλλυντικών και θέλω να κρατήσεις αυτή την πληροφορία. Λίγο μετά τον γάμο της, η Mary ταξίδεψε στη Γαλλία με τη Βαρόνη Rothschild (της γνωστής οικογενείας) και εκεί έμαθε την τέχνη του γαλλικού μανικιούρ. ΠΕΡΙΜΕΝΕ! Δεν μιλώ για τα french tips, για την τεχνική βαψίματος δηλαδή (θα τα πούμε άλλη φορά). Η Mary έμαθε να κάνει μανικιούρ και πεντικιούρ με τον Γαλλικό τρόπο, à la française. Συνειδητοποίησε ωστόσο, ότι η διαδικασία, αλλά και το αποτέλεσμα, δεν ήταν αρκετά… εκλεπτυσμένα για να «σταθούν» στην Αμερική αλλά και σε άλλες χώρες της Ευρώπης. Αποφάσισε λοιπόν να το αλλάξει.\nΕπιστρέφει λοιπόν στην Νέα Υόρκη από τις περιπέτειές της στη Γηραιά Ήπειρο, και το 1878 ανοίγει με τον σύζυγό της το πρώτο nail bar στο Manhattan. Το όνομα αυτού: «Mrs. Pray's Manicure». Ναι, το επώνυμο της Mary ήταν Cobb, αλλά ήταν παντρεμένη με τον Dr. Prey αν θυμάσαι. Σημασία ωστόσο δεν έχει το όνομα της επιχείρησης αλλά το ότι αυτή η υπηρεσία άλλαξε τα πάντα, ακόμα και το ίδιο το μανικιούρ. Στο nail bar της, η Mary μούλιαζε τα δάχτυλα των πελατισσών, περιποιούνταν τις παρανυχίδες κόβοντας και σπρώχνοντάς τις, έκοβε τα νύχια και… τα λίμαρε με ένα εργαλείο δικής της εφεύρεσης: Τη λίμα!\nΝαι, η μοντέρνα λίμα, αυτή που έχεις στο νεσεσέρ σου, ήταν εφεύρεση της Mary E. Cobb και τις κατασκεύαζε μαζί με τον σύζυγό της.\nTo nail bar της Mary E. Cobb στο Μanhattan\nΗ επιτυχία της επιχείρησής της ήταν τεράστια και έφτασε να ανοίγει επιπλέον κατάστημα για να μπορεί να εξυπηρετήσει το –πλέον- τεράστιο πελατολόγιό της που περιλάμβανε όλη την αφρόκρεμα του Μεγάλου Μήλου. Aργότερα, καταστήματά της άνοιξαν στη Βοστώνη, το Σικάγο και τη Φιλαδέλφια. Όλα πρόσφεραν μανικιούρ και πεντικιούρ με τον νέο, μοντέρνο τρόπο της Cobb και πουλούσαν λίμες! Το κάθε μανικιούρ κόστιζε 1.25$ (τιμή απλησίαστη για το mass κοινό) και οι λίμες ξεπουλούσαν, αφού επέτρεπαν στις γυναίκες που δεν είχαν να διαθέσουν το «αστρονομικό» αυτό ποσό, να έχουν και εκείνες περιποιημένα νύχια.\nΔιαφήμιση των προϊόντων που πουλούσε με το όνομα του συζύγου της\nΤο 1884 η Μary και ο Pray χωρίζουν, αλλά η Mary κερδίζει την «επιμέλεια των παιδιών της» -δηλαδή των επιχειρήσεών της- στο δικαστήριο, και έτσι δεν έχουμε τραγική εξέλιξη σε αυτό το σκέλος της ιστορίας ! Παίρνει ο κάθε ένας το δρόμο του και το επιχειρηματικό μυαλό της Μary κάνει θαύματα. Η αλλαγή του αιώνα βρίσκει την Μary Cobb να έχει το μονοπώλιο στις πωλήσεις της λίμας αλλά και των κόκκινων και ροζ βερνικιών. Ξαναπαντρεύεται ή μάλλον… καλοπαντρεύεται τον βαθύπλουτο έμπορο John Van Bergen, και η επιχείρησή της γίνεται η μεγαλύτερη επιχείρηση στον κόσμο που ανήκει σε, και διοικείται από γυναίκα (Go Mary!).\nΔιαφήμιση των προϊόντων που πουλούσε με το όνομά της\nΟ χρόνος ωστόσο περνά, και έρχεται η ώρα να αποχωρήσει από την ενεργό δράση παραδίδοντας τη σκυτάλη στον γιό της. Αυτή έμελλε να είναι και η αρχή του -μοιραία τραγικού όταν εμπλέκεται άνδρας- τέλους. Η κακή διαχείριση της επιχείρησης από τον γιό της, αφήνει χώρο σε άλλους επιχειρηματίες όπως ο Μax Factor και η Εlizabeth Arden να κάνουν άλματα και το όνομα Cobb, πoυ ουσιαστικά είχε ανοίξει ένα νέο κανάλι στην αγορά, σχεδόν εξαφανίζεται!\nΈχουμε λοιπόν μία γυναίκα με μοναδικό επιχειρηματικό μυαλό που μας χάρισε μία ολόκληρη κατηγορία περιποίησης, και όχι μόνο άνοιξε το δρόμο για τη βιομηχανία του μανικιούρ, αλλά της έδωσε τη μορφή που ξέρουμε και απολαμβάνουμε σήμερα. Οφείλουμε λοιπόν να γνωρίζουμε το όνομα και τα επιτεύγματά της, γιατί είναι από τις pοwer women πoυ αξίζουν τον θαυμασμό μας. Όσο για το ότι παραλίγο να εξαφανιστεί η κληρονομιά της από το χάρτη εξαιτίας του γιού της… Δεν θα το σχολιάσουμε, είναι περιττό πλέον να μιλάμε για το πόσο στραβά πηγαίνουν τα πράγματα όταν στο παιχνίδι μπαίνουν άνδρες.


Κέικ πορτοκάλι με γλάσο σοκολάτα πορτοκάλι - Cookingbook\nΚέικ πορτοκάλι με γλάσο σοκολάτα πορτοκάλι\nΚέικ πορτοκάλι με γλάσο σοκολάτα πορτοκάλι - 4.9 out of 5 based on 9 votes\nΓια το κέικ: Χτυπάτε το βούτυρο να αφρατέψει καλά, ρίχνετε τη ζάχαρη και ένα ένα τα αβγά. Συνεχίζετε το χτύπημα για 5 λεπτά. Προσθέτετε εναλλάξ το αλεύρι με το γάλα. Τέλος ρίχνετε το χυμό πορτοκαλιού, τη βανίλια και το ξύσμα. Ανακατεύεται ελαφρά και βάζετε το μείγμα σε βουτυρωμένη και αλευρωμένη φόρμα. Ψήνετε στους 180 βαθμούς για 1 ώρα. Αφήνετε το κέικ να κρυώσει και εν τω μεταξύ ετοιμάζετε το γλάσο.\nΓια το γλάσο: Ζεσταίνουμε την κρέμα γάλακτος σε ένα κατσαρολάκι και ρίχνουμε την κουβερτούρα και το μέλι. Ανακατεύουμε καλά μέχρι να λιώσει η σοκολάτα. Προσθέτουμε το χυμό πορτοκαλιού και το ξύσμα. Αφήνουμε να κρυώσει το γλάσο 20 με 30 λεπτά και το στρώνουμε πάνω από το κρύο κέικ.\nΚατηγορία: Κέικ , Γλυκά με σοκολάτα\nΠερισσότερα σε αυτή την κατηγορία: « Κέικ με λεμόνι Ραβανί »\nΝέες συνταγές για κέικ\nMuffins με γλάσο\nΤα πιο αφράτα muffins\nΤα καλύτερα κέικ


Ουλμ - Προμηθέας 65-71: «Απόδραση» από την Γερμανία | Gazzetta\nΟυλμ - Προμηθέας 65-71: «Απόδραση» από την Γερμανία\nΣταυρούλα Μουστακάτου 17 Νοεμβρίου 2021 - 22:30\nΟ Προμηθέας επικράτησε της Ουλμ με 71-65 και κατάφερε να καταγράψει τη δεύτερη ευρωπαϊκή του νίκη ανεβάζοντας ταυτόχρονα το ρεκόρ του στο 2-3.\nΟ Προμηθέας Πατρών αντιμετώπισε την γερμανική Ουλμ του Γιάκα Λάκοβιτς εκτός έδρας για την 5η αγωνιστική του EuroCup και κατέγραψε την πρώτη νίκη μακριά από το «σπίτι» του στην φετινή διοργάνωση και δεύτερη συνολικά, επικρατώντας με 65-71. Μπορεί να χρειάστηκε κάτι παραπάνω από ένα δεκάλεπτο για να βρει τα πατήματά του, ωστόσο κατάφερε να γυρίσει την εικόνα του παιχνιδιού και να φύγει με το κεφάλι ψηλά.\nO Προμηθέας με εύκολα λάθη στο ξεκίνημα, είδε τους γηπεδούχους να ξεφεύγουν με 13-6 στο 5:13' και να πατούν καλύτερα στο παρκέ. Ο Ζούγκιτς ανέβασε τη διαφορά στους 8 (16-8) μερικά λεπτά πριν το τέλος της περιόδου, ενώ ο Γκίκας... απάντησε λίγο αργότερα αμαρκάριστος μειώνοντας για την ομάδα του (16-11). Ο Αγραβάνης ήταν αυτός που διαμόρφωσε το 20-15 για το πρώτο δεκάλεπτο μετά από κλέψιμο και λέι απ στον αιφνιδιασμό.\nΣτις αρχές της δεύτερης περιόδου, ο Κρίστον των 10 πόντων (4/5 δίποντα) που είχε... κέφια έκανε το 24-17, που μέσα σε μικρό διάστημα έγινε 26-21 από την προσπάθεια του δραστήριου Τζεράι Γκραντ. Στη συνέχεια προστάτεψε καλύτερα τη ρακέτα του με σωστές άμυνες και τον Ηλία Ζούρο να κάνει «αλχημείες» στο rotation. Μάλιστα, ο Ρογκαβόπουλος με τρίποντο έφερε το ματς στο καλάθι (26-24) στο 16', ενώ ο ίδιος ισοφάρισε το παιχνίδι (29-29) στα 39 δευτερόλεπτα πριν το ημίχρονο. Οι δύο ομάδες οδηγήθηκαν στα αποδυτήρια με σκορ 32-31 μετά το buzzer-beater σουτ του Γκίκα.\nΜετά την ανάπαυλα, ο Αγραβάνης έβαλε σε θέση οδηγού τον Προμηθέα δις (32-33 και 36-37) μέσα σε 4 λεπτά, με τον Ρέι να δίνει... ανάσα 5 πόντων (36-41). Κρίστον και Κλέπεζ έκαναν φιλότιμες προσπάθειες ώστε να κρατήσουν κοντά την ομάδα τους, αλλά σε εκείνο το σημείο η ομάδα της Πάτρας έδειχνε ασταμάτητη με Ρέι και Μάιλς, κλείνοντας το δεκάλεπτο στο 46-54.\nΣτην καθοριστική περίοδο, οι φιλοξενούμενοι συνέχισαν στο ίδιο μοτίβο το παιχνίδι τους και με δύο εύστοχα σουτ από την περιφέρεια των Ρέι και Γιαννόπουλου άνοιξαν την ψαλίδα στο +13 (53-66) στο 35ο λεπτό. Το σύνολο του Γιάκα Λάκοβιτς επιχείρησε να τρέξει και να πλησιάσει στα τελευταία λεπτά, με τον Κλεπέζ να διαμορφώνει το 62-69 1:30' πριν τη λήξη.\nΤα δεκάλεπτα: 20-15, 32-31, 46-54, 65-71\nΠΟΥ ΚΡΙΘΗΚΕ ΤΟ ΜΑΤΣ: Στο ότι ο Προμηθέας βρήκε τους παίκτες να κάνουν το βήμα παραπέρα, με την κοινή παρουσία Ρέι και Μάιλς να βοηθάει αρκετά, ενώ ήταν καθοριστικό στην τρίτη περίοδο το επιμέρους σκορ 14-23.\nO MVP: Ο Ρέι, ο οποίος έκρινε μεγάλο μέρος από την αντεπίθεση των Πατρινών. Ολοκλήρωσε το παιχνίδι με 14 πόντους (4/5 2π. και 2/4 3π.) 2 ριμπάουντ, 6 ασίστ και 1 κλέψιμο σε 31:22. Tα 5 λάθη ήταν το... ψεγάδι του.\nO ΑΔΥΝΑΜΟΣ ΚΡΙΚΟΣ: Για τους γηπεδούχους ο Τζάλοου με 2/7 σουτ και 4 πόντους σε περίπου 27 λεπτά και για τους νικητές ο Χαντ μς 1/5 σουτ.\nΟ ΑΦΑΝΗΣ ΗΡΩΑΣ: Ο Τζεράι Γκραντ που έκανε όλη τη... βρώμικη δουλειά όταν τον χρειάστηκε η ομάδα του. Δέκα πόντοι, 4 ριμπάουντ και 3 κλεψίματα.\nΤΟ ΣΤΑΤΙΣΤΙΚΟ ΤΟΥ ΜΑΤΣ: Η συντριπτική διαφορά των δύο ομάδων σε δίποντα και ασίστ. Η Ουλμ είχε 14/39 δίποντα, με τον Προμηθέα να ευστοχεί σε 17 από τα 28, ενώ οι ασίστ ήταν 9 έναντι 18.\nΤΟ ΓΕΓΟΝΟΣ ΤΟΥ ΜΑΤΣ: Η όλη αντίδραση και στάση του Προμηθέα, ο οποίος φαίνεται να αλλάζει ταυτότητα με τον νέο τεχνικό που κρατά προς το παρόν το απόλυτο (Μπούρσασπορ, Ιωνικός και Ουλμ).\nΤΟ ΣΧΟΛΙΟ ΤΟΥ GAZZETTA: Ο Προμηθέας κατάφερε να πείσει με την εμφάνισή του κυρίως από το δεύτερο δεκάλεπτο μετά και έδειξε την αντίδραση που έπρεπε για να... κυνηγήσει το παιχνίδι. Άντεξε στην πίεση και σημείωσε τη δεύτερη νίκη του έχοντας στον πάγκο τον Ηλία Ζούρο.


Νέα πρόεδρος του Αρείου Πάγου η Βασιλική Θάνου-Χριστοφίλου. – Nantia Report\nΟμόφωνα από το υπουργικό συμβούλιο μετά από σχετική πρόταση του υπουργού Δικαιοσύνης Νικου Παρασκευόπουλου ορίσθηκε η νέα Πρόεδρος του Αρείου Πάγου.Νέα πρόεδρος του Αρείου Πάγου επελέγη λίγο μετά τα μεσάνυχτα (29/06) με ομόφωνη απόφαση του υπουργικού συμβουλίου, η μέχρι πρότινος αντιπρόεδρος του Ανωτάτου Δικαστηρίου και πρόεδρος της Ένωσης Εισαγγελέων Ελλάδος Βασιλική Θάνου -Χριστοφίλου.\nΗ κυβέρνηση έκρινε αναγκαία την κάλυψη της θέσης του πρόεδρου του Αρείου Πάγου, καθώς αύριο αποχωρεί λόγω συνταξιοδότησης ο σημερινός πρόεδρος του Αρείου Πάγου Αθανάσίος Κουτρομάνος και λόγω του επικείμενου δημοψηφίσματος της ερχόμενης Κυριακής (05/07).\nΕκ του νόμου η Βασιλική Θάνου- Χριστοφίλου, θα είναι και πρόεδρος του Εκλογοδικείου, καθώς θα είναι η αρχαιότερη εκ των τριών αντιπροέδρων των τριών ανωτάτων δικαστηρίων της χώρας (Συμβουλίου της Επικρατείας, Αρείου Πάγου και Ελεγκτικού Συνεδρίου). Στο Εκλογοδικείο εξετάζει ενστάσεις κατά του κύρους των βουλευτικών εκλογών, των Ευρωεκλογών και των δημοψηφισμάτων.\nΣύμφωνα με την επετηρίδα, οι δύο πρόεδροι των Ανώτατων Δικαστηρίων του ΣτΕ, Σωτήρης Ρίζος και του Ελεγκτικού Συνεδρίου Νίκος Αγγελάρας, αποχωρούν από το δικαστικό σώμα λόγω συμπληρώσεως ορίου ηλικίας.\nΗ Βασιλική Θάνου- Χριστοφίλου εισήλθε στο δικαστικό σώμα τον Απρίλιο του 1975. Ωστόσο με βάση την επετηρίδα, προηγούνται άλλοι τρεις ανώτατοι δικαστικοί λειτουργοί, με την επιλογή της, να εχει προκαλέσει συζητήσεις. Το βασικό κριτήριο με το οποίο είχαν επιλεγεί οι πρόεδροι όλων των Ανωτάτων Δικαστηρίων τόσο επί των ημερών ου Αντώνη Ρουπακιώτη, όσο και επί των ημερών του Χαράλαμπου Αθανασίου, είχαν κάνει αντίστοιχες προτάσεις στο Υπουργικό Συμβούλιο.


Με περισσότερες από 70 συμμετοχές το Σαββατοκύριακο στο ΣΕΦ το Πανελλήνιο πρωτάθλημα επιτραπέζιας αντισφαίρισης - eaom-amea.gr\nΗ προαγγελία της ΕΦΟΕπΑ για το πανελλήνιο πρωτάθλημα επιτραπέζιας αντισφαίρισης που θα διεξαχθεί το Σαββατοκύριακο 2-3 Ιουνίου στο Στάδιο Ειρήνης και Φιλίας\nΔΕΛΤΙΟ ΤΥΠΟΥ ΕΦΟΕπΑ - Οι αθλητές με αναπηρίες, αυτά τα άτομα με την αναμφισβήτητη δύναμη ψυχής, τα χαρίσματα και τις δεξιότητες θα βρεθούν στο αγωνιστικό προσκήνιο της επιτραπέζιας αντισφαίρισης αύριο και μεθαύριο. Εβδομήντα τέσσερις άνδρες και γυναίκες θα πάρουν μέρος στο ετήσιο Πανελλήνιο πρωτάθλημα Α.Με.Α. ομαδικού και ατομικού και θα τα δώσουν όλα για να ευχαριστηθούν παιχνίδια, να δείξουν την πρόοδό τους και να χαρίσουν συγκινήσεις. Η καθιερωμένη διοργάνωση μάλιστα, επανέρχεται μετά από πέντε χρόνια στην αίθουσα STIGA του Σταδίου Ειρήνης και Φιλίας στο πλαίσιο της ευρύτερης συνεργασίας, που έχει συμφωνηθεί ανάμεσα στην Εθνική Αθλητική Ομοσπονδία Ατόμων Με Αναπηρίες και την Ελληνική Φίλαθλη Ομοσπονδία Επιτραπέζιας Αντισφαίρισης. Η Ε.Α.ΟΜ.-Α.ΜΕ.Α. είναι η διοργανώτρια των αγώνων και η Ε.Φ.Ο.Επ.Α. υποστηρίζει τη φετινή της προσπάθεια με διαιτητές και με την οργάνωση του αγωνιστικού χώρου. Η επιστροφή στο «σπίτι» του αθλήματος στο Σ.Ε.Φ., όπως και η μεγάλη συμμετοχή από σωματεία πολλών περιοχών της χώρας αποτελούν βασικά θετικά στοιχεία για την επιτυχία. Την ίδια ώρα είναι δεδομένη η οργανωτική βελτίωση τα τελευταία χρόνια, ενώ προς την κατεύθυνση για τη συνεχή αναβάθμισή του Πανελληνίου πρωταθλήματος είναι το γεγονός ότι η Ε.Α.Ο.Μ-Α.ΜΕ.Α. εξασφάλισε φέτος live streaming για δύο τελικούς και τις απονομές επάθλων. Η ιστοσελίδα Sportshero θα μεταδώσει την Κυριακή με περιγραφή τους τελικούς από τις κλάσεις 10 και 6 των ορθίων. Αρχίζουν στις 12:00 και στις 12:30 αντίστοιχα και αύριο θα γίνουν γνωστά τα λινκ των μεταδόσεων.\nΤο ομαδικό αφορά στις κατηγορίες 1-5, 6-7, 8-10 και 11 στους άνδρες και μόνο την κατηγορία 11 στις γυναίκες. Στο απλό θα γίνουν αγώνες για τις κατηγορίες 1-2 μαζί, 3, 4, 5, 6, 7, 8, 9, 10 και 11 στους άνδρες και 3-4 μαζί, 6 και 11 στις γυναίκες. Μετά την αξιολόγηση των τεσσάρων αθλητών δεν αποκλείεται να γίνουν μαζί στο απλό οι κλάσεις 7 και 8. Θα χρησιμοποιηθούν 8 τραπέζια το Σάββατο και 5 την Κυριακή.\nΤο σύστημα διεξαγωγής επηρεάστηκε βέβαια από τις δηλώσεις συμμετοχής. Αλλού υπάρχει η δυνατότητα να γίνουν όμιλοι και μετά νοκ άουτ, ενώ σε κατηγορίες με λίγες συμμετοχές θα υπάρχουν ενιαίοι όμιλοι. Επίσης, στο ομαδικό των ανδρών για τις κλάσεις των καροτσιών θα υπάρχει και «μικρός» τελικός. Στα ατομικά δεν προβλέπονται αγώνες για τις θέσεις 3-4.\nΚάθε αναμέτρηση ομαδικού θα έχει πρώτα το διπλό (όπως γίνεται διεθνώς) και μετά δύο ατομικά ματς. Νικήτρια θ’ αναδεικνύεται η ομάδα, που φτάνει πρώτη στις δύο (2) νίκες. Κάθε ομάδα μπορεί να παρατάξει μέχρι και τρεις αθλητές.\nΤο αγωνιστικό πρόγραμμα και τις δύο μέρες αρχίζει στις 09:00. Αύριο κάνει την αρχή το ομαδικό. Στις 13:00 διεξάγεται το τελευταίο ωράριο στο συγκεκριμένο αγώνισμα και αργότερα το μεσημέρι θ’ αρχίσουν τα ατομικά με το τελευταίο ωράριο να είναι στις 18:30. Οι αγώνες θα συνεχιστούν με αγώνες μεταλλίων από το πρωί της Κυριακής και το πρόγραμμα θα κλείσει με τους τελικούς που θα μεταδοθούν ζωντανά στο ίντερνετ. Ο τελικός της κλάσης 10 υπολογίζεται για τις 12:00 κι εκείνος της κλάσης 6 για τις 12:30.\nΤο link του Δελτίου Τύπου